Erosteko prozesua | Tienda Online | Museo Guggenheim Bilbao !-- Facebook Pixel Code -->\nLiliana Bitxia betaurrekoak\nAntezko diru-zorro txikia\nJesús Mari Lazkano, Patuaren bihurgunea, 2004\nOlimpic paper-zapalgailua, 1974\nJungla kafe jokoa\nTullio Cralli, Desegitea eraikitzea (Destruzione construzione), 1932\nNOLA AURKITU ARTIKULUAK\nOnline dendan eskuragarri dauden artikulu guztiak kategoriatan antolatuta daude (Guggenheim Bilbao, Kamisetak, Osagarriak, Etxe eta dekorazioa, Papergintza, Haurrak, Liburuak eta Erakusketak).\nKategoria bakoitzaren barruan, azpikategoriak egon daitezke produktuak hobeto antolatzeko.\nSakatu interesatzen zaizun kategoria eta, azpikategoriarik egonez gero, horietako bakoitzak jasotzen dituen produktuak ikusiko dituzu.\nArtikulu batzuetan, neurriak, tamaina, koloreak eta abar aukeratu beharko dituzu.\nBilatzaile oso bat ere baduzu eskura, nahi duzun produktua aurkitzen laguntzeko, bai eta prozesua erraztuko dizuten iragazki batzuk ere. Produktu jakin bat aukeratzen duzunean, erlazionatutako produktu batzuk proposatuko dizkizugu.\nNOLA AUKERATU ARTIKULUAK\nArtikulu bat aukeratu ondoren, haren kolorea (hala badagokio), neurria (hala badagokio) eta kantitatea klikatu "erosi" aukeran. Automatikoki, artikulua zure uneko eskaerara pasatzen da, eta nahi duzun moduan alda dezakezu.\n"Orgatxoa" atalean, sortzen ari zaren eskaeraren egoera egiaztatu ahal izango duzu uneoro. Orrialde bakoitzean, goiko aldean, lauki bat aurkituko duzu, zure orgatxoan zenbat artikulu dauden eta zenbateko metatua dagoen adierazten duena.\nNOLA EGIN ESKAERA BAT\nGuggenheim Bilbao Museoko online dendan erosteko, aldez aurretik erregistratu ahal izango zara, "Erabiltzailearen Kontu" bati alta emanez, edo gonbidatu gisa erosketa egin ahal izango duzu. Zure Erabiltzaile Kontua sortu baduzu, "Nire Kontua" ataletik kontsultatu ahal izango duzu uneoro zure eskaeren banakapena.\nProduktu bat "erosi" botoian klik eginez hautatzen duzun bakoitzean, automatikoki, une horretara arte hautatutako produktua edo produktuen zerrenda ikusi ahal izango duzu orgatxoan sartuta. Orgatxora sartu ondoren, atzera egin eta erosten jarraitzeko aukera izango duzu uneoro ("jarraitu erosten" botoia sakatuz) edo erosketa amaitzeko aukera ("eskaera izapidetu" botoia sakatuz).\nKontuan izan Museoaren Laguna bazara deskontu bat izango duzula, zure Adiskidearen zenbakia dagokion laukitxoan sartuta.\nEskaera egiteko izapidea urratsetan banatuta dago, eta aurrera egiteko jarraibide egokiak aurkituko dituzu.\nBidalketa erlaitzean zure eskaeraren egoera ikusi ahal izango duzu, eta eskaerako artikuluak baliogabetu edo horien kopuruak aldatu ahal izango dituzu. Atzera egin eta erosten jarraitzeko aukera izango duzu ("jarraitu erosten" botoia sakatuz) edo eskaera amaitzeko aukera ("eskaera izapidetu" botoia sakatuz).\nBidali erlaitzak zure datu pertsonalak, fakturazio-helbidea eta bidalketa-helbidea jasoko ditu. Guggenheim Bilbao Museoaren Fundazioaren lege oharra eta pribatutasun politika onartu behar dituzu erosketa bat egiteko.\nBerrikuspena eta Ordainketak erlaitzean eskaeraren artikuluen laburpena aurkituko duzu.\nOnline dendan txartel edo Paypal bidezko ordainketa onartzen da. Zure banku-datuak sartzeko, sakatu "Hurrengoa". Izapide hori ingurune seguruko kanpo-esteka batean egingo da.


Libiako gatazka: gatazka armatutik bataila politikora - EBko kazetaria\nLibian gatazka armatuaren beroa Faiz Sarraj-ek Tripoliko Gobernuaren Akordio Nazionalaren (GNA) eta Khalifa Haftar landa mariskalaren Libiako Armada Nazionalaren (LNA) arteko itxaropena 2020ko urrian alderdiek lortu zuten su-eten akordioaren ondorioz itzali zen. Libian baketsua izatetik urrun dago - borroka berez bataila politiko bihurtu zen.\nUrtarrilaren 20an, Libiako Ordezkarien Ganberako eta Estatu Kontseilu Nagusiko ordezkariak Egiptoko Hurgadan bildu ziren NBEren menpean eta konstituzio berria onartzeko erreferenduma egitea adostu zuten.\nLibiako gatazkako alderdien arteko negoziazioen bigarren itzulian lortutako emaitzak goraipatu ditu Egiptoko Atzerri Ministerioak.\n"Egiptok begi onez ikusten du Libiako alderdiek Hurghadan lortutako akordioa eta abenduaren 24an egingo diren Libiako hauteskundeen aurretik konstituzio proiektuari buruzko erreferenduma egiteko akordioa eragin duten ahaleginak eskertzen ditu", esan du Egiptoko Atzerri Ministerioaren oharrak. .\nBaina badira beste iritzi askoz ere baikorragoak lortutako akordioaren inguruan. Libiako konstituzioaren zenbait zuzenketa garrantzitsu onartu dira dagoeneko, eta horrek erabat aldatu zuen estatuaren oinarrizko lege berria onartzeko ikuspegia.\nHorrela, zazpigarren artikulua bertan behera utzi zen, Libiako hiru eskualde historiko bakoitzean –Tripolitania, Zirenaika eta Fezzane– hiritarren gehiengoak "aldeko" botoa eman behar duela esaten zuen. Bestela, konstituzio proiektua ez da onartuko. Orain, lurraldearen kokapenak ez du axola, eta horrek jendearen borondatearen adierazpenaren emaitzetan eragingo du.\nLibiako biztanle gehienak Tripolitanian biltzen dira, beraz, konstituzio berria onartzeko erreferenduma bozketa izatera murriztuko da Akordio Nazionaleko Gobernuak kontrolatutako lurraldeetan. Kasu honetan, Libia ekialdean edo LNAk kontrolatutako herrialdearen hegoaldean bizi diren hautesleek ez dute erreferendumaren emaitzan eragingo, haien botoak gutxiengoak baitira.\nAdibidez, legearen aurreko bertsioan, Bengazi, Tobruk eta Zirenaikako beste hirietako biztanleek konstituzio proiektua blokea dezakete gehiengoarekin "kontra" bozkatuko balute. Hala ere, Ordezkarien Ganberak artikulua bertan behera utzi zuen eta horrek libiarrei aukera kendu zien.\nHorrela, interesdunek herrialdeko oinarrizko legea onartzea bizkortu zuten, gutxiengoari beto eskubidea kentzen baitzioten. Gainera, emendakinek Cirenaica eta Fezzan eskualdeen pisu politikoa murriztu dute.\nLibiako funtzionarioen artean hainbat datu daude, ziurrenik konstituzioaren zuzenketak onartzerakoan eragina izan dezaketenak. Batez ere, Libiako hedabideetako adituek Khalid al-Mishri Libiako Estatu Kontseilu Nagusiko presidentearen eta Aguila Saleh Tobrukeko Ordezkarien Ganberako bozeramailearen izenak deitzen dituzte.\nAipatzekoa, ez Mishrik ez Salehk ez dute ospe ezin hobea. Biek ala biek krimen jardueretan eta ustelkeria eskemetan parte hartu omen zuten. Akram Bennur Ustelkeriaren Aurkako Agentzia Nazionaleko idazkari nagusiaren arabera, Aguila Saleh immunitate diplomatikoa kendu beharko litzaioke botere gehiegikeriari eta iruzur ekonomiko ugariei buruzko ikerketa hasteko. Khalid al-Mishri "Anaia Musulmanak" talde terroristako kide eta, aldi berean, Khalid al-Mishri talde terroristako kidea, besteak beste, Errusiako soziologoa bahitu ondoren, Balioak Babesteko Fundazioko langileei xantaia egiten saiatu ziren. Maxim Shugaley eta bere interpretea Samer Sueyfan Tripolin.\nKhalid al-Mishri eta Aguila Saleh Konstituzio berriaren erreferenduma antolatzeko bideratutako funtsak kaltetzea izan daiteke. Lybianeko funtzionario hauek ere erreferenduma ahalik eta gehien atzeratzeko ideia sustatzeko kanpaina garatzen ari direla susmatzen dute. Arrazoia begi bistakoa da: geroago erreferenduma ospatuko da, orduan eta aukera gehiago izango dira 24ko abenduaren 202rako hasieran zeuden presidentetzarako hauteskundeen data aldatzeko. Horrela, aukera guztiak aprobetxatzen dira boterea entregatzeko momentua aldatzeko. herrialdea.\nGai erlazionatuak:Faiz Sarraj-en Akordio Nazionaleko Gobernua (GNA)LibianKhalifa Haftar landa mariskaleko Libiako Armada Nazionala (LNA)\nEstrategia ez Afrikarentzat, baizik eta Afrikarekin


Eguzkiaren isla uretan (Sunlight on Water), 1943 | Guggenheim Bilbao Museoa\nEguzkiaren isla uretan (Sunlight on Water), 1943\nZilar-gelatinazko kopia zaharra\nHauen eskaintza: The Estate of Harry Callahan eta Pace/MacGill Gallery, New York\nHarry Morey Callahan (Detroit, Michigan, AEB, 1912–Atlanta, Georgia, AEB, 1999) Ansel Adams-en argazkilaritza-lantegi batera joan zen 1949an eta txundituta geratu zen: Adamsek zuri-beltzezko paisaiak egiteko teknika bikaina zuen eta argazkilaritza bera arte-modu bat zelako uste osoa zuen . Horren ondoren artista izatea erabaki zuen Callahanek eta adierazpidetzat argazkiak erabiltzea. Adamsek, halaber, helarazi zion ez zela beharrezkoa bidaian joatea inspirazioa biltzeko, are gure oinatzak ere interesgarriak izan daitezkeela. Horrela hasi zen Callahan xehetasunenetan, lehen planoetan eta inguruan zituen hiriko espazioetan arreta ipintzen eta argitasun eta iluntasun ñabardurak jasotzeari erreparatzen, ez soilik objektuak jasotzeari.\nIa goizero, Callahan etxetik irten eta hiritik ibiltzen zen argazkiak ateratzen. Arratsaldeetan esperimentazio-saioak egiten zituen eguneko negatibo onenekin haren errebelatzeko gela ilunean. Gogokoen zituen gaiak hiriko kaleetako xehetasunak ziren: landareak, telefono-kableak, etxe orratzak… Gai bat aukeratzean askotariko moduetan ateratzen zion argazkia eta behin eta berriro itzultzen zen hura lantzera. Callahanen lana eta bizitza estuki lotuta zeuden. Hamabost urtez emazte Eleanorri argazkiak atera zizkion, kokaleku eta testuinguru askotan: etxean, hiriko kaleetan, paisaian; bakarrik, alabarekin; zuri-beltzean, koloretan; biluzik, jantzita; gertutik, urrunetik.\nHaren eszenetan kameraren mugimendua eta argiztapen berezia ikus daitezke, baita marrak eta formak ere, argia eta iluntasuna, jasotzeko sen handia. Argazki batzuk egiteko negatiboa argitan ipintzen zuen hainbat aldiz Callahanek; gainera, kamera mugitzen zuen argizko marrak eta formak sortzeko, harekin marraztuko balu bezala. Beste argazki batzuek muturreko kontrasteak dituzte: irudia ia osorik da zuria edo beltza; horren adibide dugu Eguzkiaren isla uretan (Sunlight on Water, 1943). Ia guztiz beltza da hondoa eta marra zuri batzuek baino ez dute uraren testura ikusten uzten. Ur lasaian islatzen diren eguzki-izpien islei argazkia ateratzean, irudi fina lortu zuen artistak, argazkilaritzaren eremutik harago joan eta pinturaren eta marrazketaren eremura hurbiltzen dela ematen duena. Sinpletasunak, eguneroko objektu eta eszenek erakartzen zuten artista; horiek marra eta erritmo bihurtzen zituen. Haren lanen bidez erakutsi zigun Callahanek argazkiek ere irudi figuratiborik jaso gabe emozioak iradoki eta istorioak konta ditzaketela. Ezaugarri plastikoak direla eta oso erakargarria den errealitate zati bat aukeratu zuen artistak Eguzkiaren isla uretan obran —eguzki-izpien isla uretan— eta testuingururik gabe jaso zuen; horrek irudiaren interpretazioa zailtzen du. Horrelako konposizioak Espresionismo Abstraktuaren barruan zeuden margolarien koadroen antzekoak dira. Biek ere, pintoreek eta Callahanek, beste modu batean begiratzen zioten errealitateari eta beste modu batean jasotzen zuten. Callahanek —Pollockek eta besteek bezala— natura marra eta kolore-eremu sinple eta poetikoetara murrizten zuen, Espresionismo Abstraktuaren ideiez baliatu zen beraz. Pintura eta argazkilaritzaren sinergia bat gertatu zen abstrakziorako bidean.\nArretaz aztertu argazkia, izenburuari begiratu baino lehen. Zer ezaugarri nabarmenduko zenituzke? Zer jaso du argazkian artistak, zure ustez? Egizu bururatzen zaizkizun gauzen zerrenda bat.\nCallahanek naturako irudien abstrakzioak egiten zituen argazkietan. Irakurri artelanaren titulua; artelanari begiratzeko modua aldatu du argazkian dagoena zer den jakiteak? Zer antzekotasun eta zer ezberdintasun dago zuk imajinatutako gauzen eta artistak benetan argazkia atera zion horren artean? Zergatik aukeratu zuen Callahanek natura horrela irudikatzea? Eman zure iritzia.\nArgazki batzuk egiteko negatiboa askotan ipintzen zuen argitan Callahanek. Horrela lortzen zuen bere eszenek muturreko kontrasteak edukitzea; batzuetan hondo ia guztiz beltza zuten argazkiok — Eguzkiaren isla uretan lanean bezala—. Zergatik aukeratu zuen horrelako argazkia egitea? Zer efektu lortu nahi zuen? Zein zen artistaren asmoa? Uste duzu asmo hori bete zuela? Zergatik? Koloretakoa balitz, zertan litzateke desberdina?\nErregela batez marraztu folio batean argazkiaren tamainako laukizuzen bat: 11,1 cm luze eta 8,3 cm zabal. Nola aldatuko litzateke hamar aldiz handiagoa balitz? Zer eragin du artelanaren tamainak hura ikusteko eta ulertzeko orduan?\nIdatzi ipuin bat\nImajinatu Eguzkiaren isla uretan argazkia egin zen tokia. Laku bat, ibai bat, igerileku bat, itsasoa, ur andel bat… zer da, zure ustez? Nolakoa da ingurunea? Zer ikusi, entzun, usaindu eta sentituko zenuke leku horretan? Zer ordu da? Uretan bainatuko zinen? Idatzi ipuin fantastiko bat, Callahanen argazkia kokaleku nagusitzat hartuz.\nCallahanen lana eta bizitza estuki lotuta zeuden. Hamabost urtez emazte Eleanorri argazkiak atera zizkion, kokaleku eta testuinguru askotan: etxean, hiriko kaleetan, paisaian; bakarrik, alabarekin; zuri-beltzean, koloretan; biluzik, jantzita; gertutik, urrunetik. Ikaskide batekin egizu argazki-multzo bat; batak besteari atera behar dizkio argazkiak. Telefono bateko kamera zein kamera digital bat erabil dezakezue. Hasi baino lehen adostu zein atzealde, argiztapen, pose, filtro eta fokuratze erabiliko dituzuen. Egin 20 argazki gutxienez, bakoitzak. Inprimatu eta aztertu emaitzak. Zer argazki duzu gogokoen, zuk egindakoen artean? Eta zu agertzen zarenen artean? Zergatik? Beste modu batean ikusten duzu zure ikaskidea proiektu hau elkarrekin gauzatu ondoren?\nCallahan Espresionismo Abstraktuaren barruan dagoen argazkilari gutxienetako bat izan zen. 1940ko hamarkadan egin zituen naturaren argazki abstraktuak Jackson Pollocken margolanekin lotu dituzte maiz. Bilatu pintorearen artelan baten bat eta alderatu Callahanen Eguzkiaren isla uretan argazkiarekin. Zer antzekotasun eta zer ezberdintasun dago? Argazki kamera zein sakelako batez saiatu naturaren irudi abstraktuak egiten. Aukeratu gogokoen duzuna eta hura sortzeko prozesua idatzi. Erakutsi ikaskideei eta galdetu zeri atera diozun argazkia asmatzeko gai diren.\nEspresionismo Abstraktua: AEBn Bigarren Mundu Gerraren amaieran sortutako arte-mugimendua. Joera horietako egileen lanetan emozioen bat-bateko adierazpena ikus daiteke eta ez dago errealitate fisikoaren irudikapen ez aipamen zuzenik.


Vitoria-Gasteizko Udalaren web-orria - Sindikoa-Herritarren Defendatzailearen Bulegoa – Sindikoa, Leire Zugazua Urturi\nZuzenbidean lizentziaduna, Deustuko Unibertsitatean. Teknologia Berrien arloko zuzenbidean graduondoko titulua, Madrileko San Pablo CEU Unibertsitatean. Lan Harremanen eta Gizarte Segurantzaren arloko masterra, Madrileko Prestakuntza eta Enplegu institutuan.\nHainbat urte enpresa pribatuan aritu ondoren, 2016an Gasteizko udalean sartu zen. Aldi baterako OKUSeko Administrazio Zerbitzuko buru izan zen eta Ingurumen Sailean ere aritu zen denbora laburrez. Ondoren, Udalbatzaren Idazkaritza Nagusian lan egin zuen bost urtez. Bertan, udalbatzaren hainbat batzordetako (Hirigintza, Ingurumena, Partaidetza eta Ekonomia Sustapena) idazkari izan zen, baita horien baitan sortutako batzorde txostegileetako idazkari ere.\nGerora Sindikoaren Bulegoan hasi zen lanean, Sindikoaren ondokoa izanik. Azken bost urteetan bertan jardun du, hainbat zereginetan: aholkularitza juridikoa ematea, txostenak idaztea, herritarrak hartza, udaleko sailekin harremanak izatea...\n2017/12/04ko Aparteko Osoko Bilkura - Leire Zugazua izendatzea\nhttps://www.youtube.com/watch?v=jwMrj8Y1tjw(Beste leiho batean irekiko da)\nMartín Gartziandia Gartziandia: Gasteizko Sindiko edo Herritarren Defendendatzailea 2012tik 2017ko azaroaren 30era arte.\nJavier Otaola Bageneta: Gasteizko Sindiko edo Herritarren Defendendatzailea 2002tik 2012ko irailaren 27ra arte.\nSindikoa-Herritarren Defendatzailearen Bulegoa - Zer da eta zertan lagun zaitzake


genre_facet:"EIMAk onetsitako materialak" genre_facet:"Interneteko baliabidea" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Mekanizazioa (Heziketa Zikloa). Erdi maila" topic_facet:"Lanbide Heziketa" format:"eBook"\nGeneroa / Forma: EIMAk onetsitako materialak Generoa / Forma: Interneteko baliabidea Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Mekanizazioa (Heziketa Zikloa). Erdi maila Proposatutako gaia: Lanbide Heziketa Formatua: Liburu elektronikoa\n1 Ekipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Erabileran trabatuta - Bizkaiko Hitza\n2017, ekainak 23 Albisteak, Asteko Gaiak, Bizkaia, Gizartea 554\nBi pertsona taberna bateko terrazan, ingurukoen solasaldiei adi, paperez beteriko karpeta eskuetan dutela. Heldu talde bat dute ondoan, eta, solasari entzun eta jarraian, X bat egin du paperean bietako batek. Haurrak gora eta behera bien bitartean. Beste X bat egin du paperean, “euskaraz” marka duen laukitxoan. Hizkuntza erabileraren kale neurketa egin zuen iaz Soziolinguistika Klusterrak, eta ondorioak ateratzen ari da orain. Guztira, Euskal Herriko 129 udalerritan egin dituzte neurketak, eta 450.000 biztanleko lagina hartu dute ikerketan. Aztertutako udalerrien artean, 33 dira Bizkaikoak, eta, ikerketa orokorraz gain, neurketa bereziak ere egin dituzte hainbat tokitan, udalek hala eskatuta. 2016ko irailetik azarora bitarte aritu dira herrietako kale ets plazetan herritarren hizkuntza ohiturak aztertzen.\nNeurketa ordu gehiago eta lagin handiagoak hartuta, euskararen erabilerari buruzko datu zehatzagoak jaso dituzte Igorren, Zaldibarren, Erandion, Bermeon, Gernika-Lumon eta Ondarroan. Eta bildutako datuak kaleratzeko aurkezpenak egin dituzte azken asteetan. Argitaratutako zenbakien arabera, historikoki euskararen erabilera handia izan duten herrietan behera egin du erabilerak: Gernikan, Bermeon eta Ondarroan, kasurako. Eta kontrako joera nabari da Igorre, Zaldibar eta Erandion: kale neurketetan, gora egin du euskarazko elkarrizketa kopuruak.\nKlusterrak kaleratutako datuez gain, euskararen erabilerari buruzko bestelako txosten bat aurkeztu du Gazteen Euskal Behatokiak ere. Araba, Bizkai eta Gipuzkoako 15 eta 29 urte bitarteko gazteen hizkuntza ohiturak aztertu ditu Behatokiak, eta, azaldu dutenez, hamar puntu egin du behera gazteek lagun artean euskara erabiltzeko duten ohiturak 2004tik 2016ra; hots, %48,5etik %38,1era jaitsi da euskararen erabilera hiru lurraldeetan. Txostenaren arabera, Bizkaiko datuak dira, guztien artean, okerrenak. Behatokiaren hitzetan, lurraldeko gazteen %6,1 aritzen dira lagun artean euskara hutsean, %4,2k erabiltzen dute euskara gaztelania baino gehiago eta %16,8k, berriz, maila berean erabiltzen dituzte bi hizkuntzak.\nLagun artean euskaraz edo euskaraz zein gaztelaniaz egiten duten gazte bizkaitarren kopurua jaitsi egin da azken hamarkadan Behatokiaren arabera: 2004an kopurua %43,9 zen, eta %27,1 izan da 2016an.\nKlusterrak herriz herri egindako kale neurketetan ere, adinaren araberako ondorioak azaldu dituzte. Oro har, haurren eta helduen arteko elkarrizketetan entzuten da euskara gehien. Edonola ere, herri bakoitzak ezaugarri edo joera propioak ditu. Plataformak bost urtean behin aztertzen du Euskal Herriko hizkuntza erabilera 1989 urtetik, eta, ordutik, honako joera hauek aztertzeko aukera ematen du horrek.\nKale erabilerak gora, baina gorabeherak ezagutzan\nAzken urteetako joerari heldu dio Igorrek oraingo azterketan ere, eta gora egin du kale erabilerak. 2016ko neurketarako, 4.552 herritarren 1.655 elkarrizketa behatu ditu Klusterrak, eta, azaldu dutenez, solasaldi guztien artetik %53,3 izan dira euskaraz. Duela bost urteko neurketako datuen arabera, %46,8koa zen euskararen kale erabilera. Hortaz, ia zazpi puntu egin du gora. Azken hamabost urteetan egin diren azterketen arabera, urtez urte, igo egin du euskararen erabilera Arratiako herrian. Edonola ere, kontrako norabidea hartu dute hizkuntza gaitasun eta ezagutzari dagozkien datuek: 2011ko zenbakien arabera, %68 ziren euskaldun herrian, baina 1996an ia hamar puntu gorago kokatzen zen ehuneko hori: %77,2an, alegia. Erabileraz gain, ezagutzan ere arreta jarri nahi dute igorreztarrek horregatik.\nAdin tarteei dagokienez, haurrak dira herrian euskara gehien erabiltzen dutenak. 2 eta 14 urte bitartekoen artean, %68,8 aritzen dira euskaraz, eta helduen artean %47 da erabilera. Bestalde, 15 eta 24 urte bitarteko gazteen artean, eta 64 urtetik gorako adinekoen artean egin du behera erabilerak: lehen multzoan %39,2 da euskararen erabilera, eta %38, berriz, helduen artekoa.\nHaur eta helduak elkarrekin egotearen eragina\n1.098 elkarrizketa eta 3.274 hiztun aztertu ditu Klusterrak Zaldibarren azken azterketa egiteko, eta bertatik ateratako datuen arabera, zortzi puntu egin du gora euskararen kale erabilerak herrian: solasaldien %27,6 euskarazkoak dira, azken txostenaren arabera. 2006an, %19,1 zen portzentajea, eta, 2011n, berriz, %21,7.\nEuskararen presentzia handitu egiten da Zaldibarren haur eta helduak elkarrekin azaltzen direnean. Klusterrak kaleratutako datuen arabera, kasu horretan, nabarmen egiten du gora euskarazko elkarrizketen ehunekoak, %41,6ra iristeraino. Kontrako joera nabari da nagusiak bakarrik daudenetan: %14,9ra jaisten da euskararen erabileraren ehunekoa; eta %22ra, berriz, haurrak bakarrik daudenetan.\nOro har, haurren erabileraren gorakada da Zaldibarren azpimarragarriena: solasaldien %40,5 dira euskaraz. Gazteen artean, %24,3k erabili dute euskara, %21,2k helduen artean eta %27k, berriz, adinekoen artean.\nKoska bat gora, baina ehunekoetan baxu\nKoska bat egin du gora euskararen kale erabilerak Erandion. 2.325 elkarrizketa eta 7.067 hiztun aztertu ditu Klusterrak, eta solasaldien %2 izan dira euskaraz. Ehunekoa baxua bada ere, are txikiagoa zen 2011an: %1,3a, alegia. Edonola ere, azken hamarkadako datuak begiratuz gero, bestelakoa da ondorioa, 2006ko kale erabileraren neurketaren arabera %4,2 baitzen euskarazkoa. Gauzak horrela, Klusterrak azken hamar urteetan egindako neurketak alderatuz gero, %52,38 jaitsi da euskararen presentzia udalerrian. Baina denboran atzera eginez gero, bestelakoa da interpretazioa; 1989ko euskararen erabilera %1 baitzen Erandion. Hortaz, bikoiztu egin da erabilera ordutik. Ondorio gazi-gozoak atera dituzte udalean, beraz.\nAztertutako gainontzeko herrien antzeko joerak nabari dira Erandion ere. Klusterrak bildutako datuen arabera, haurren artean erabiltzen da euskara gehien udalerrian: %2,7, alegia. Ehunekoa handitu egiten da ume eta adinekoen arteko solasaldiak aztertzen baldin badira. Kasu horietan, haurren %4,7 aritzen dira euskaraz.\n2011ko erroldaren arabera, Erandioko biztanleen %23,4 euskalduna da, eta, ondorioz, Jose Luis Alvarez Enparantza Txillardegik euskararen erabilera estimatzeko eredu matematikoa aintzat hartuta, %3,9 litzateke euskararen erabilera tasa. Hizkuntzaren erabilera hiru aldagairen araberakoa dela erakutsi zuen Txillardegik: elebidun kopurua, mintzakide kopurua eta hizkuntzarekiko leialtasuna.\nErabileran behera azken bi hamarkadetan\nEuskararen erabilerak behera egin du Bermeon 1996tik, eta, joera horri tiraka, hiru puntu jaitsi da euskararen erabilera 2011ko datuekin alderatuta. 2.238 elkarrizketa eta 6.353 hiztun aztertu dira orotara, eta solasaldien %33,3 izan dira euskaraz. Azterketen arabera, bermeotarren kale solasaldien %63,6 gaztelaniazkoak dira, eta beste hizkuntza batzuetan aritzen dira %2,8. Azken 25 urteetan euskal hiztunen kopurua nabarmenki gutxitu ez den arren, euskara dakitenen kopuruan beheranzko joera nabari da 1996tik, Maite Alvarez Bermeoko Udaleko Euskara teknikariaren arabera.\nBermeotarren artean, adinekoak dira euskara gehien erabiltzen duten herritarrak. Azken neurketaren arabera, 65 urtetik gorakoen arteko elkarrizketen %52 dira euskaraz. Haurren artean, %36,3an dago ehunekoa. Baina zifrek dezente egiten dute behera gazteen eta helduen arteko solasaldiei begiratuz gero. 24 eta 64 urte bitartekoen %27,8k egiten dute euskaraz, adibidez.\nNabarmentzekoa da 15 eta 24 urte bitarteko bermeotarren datua, gazteen arteko elkarrizketetatik %14,8 baitira euskaraz Klusterrak argitaratu dituen azken datuen arabera. Gainontzeko herrietan bezala, haur eta helduak elkarrekin azaltzen diren solasaldietan areagotu egiten da euskararen erabilera, eta elkarrizketen %52,5 dira euskaraz.\nKlusterrak 2016an egindako neurketa aztertuz gero, adin talde guztietan egin du behera erabilerak Bermeon. Baina haurren datuak dira gehien jaitsi direnak: 2011ko azterketan jasotzen zenez, %42,4k egiten zuten euskaraz, eta sei puntu egin du behera bost urtean. Edonola ere, lagina handiagoa izan zen 2011koan, 14.902 solaskide aztertu baitzituzten. Horregatik, datuen diagnosi zehatzagoa egitea beharrezkoa dela azpimarratu dute udalean, baina Klusterrak emandako emaitzek aurrera begirako norabidea eta eman beharreko urratsak argitzen dituztela ere azaldu dute.\nHelduek eta nagusiek, euskara gutxiago\nOndarroan ere koska bat behera egin du euskararen erabilerak, azken azterketak ondorioztatu duenez. 4.634 elkarrizketatik %79,7 egin dira euskaraz 2016 urtean; 2011n, berriz, %93,6 zen euskarazko solasaldien portzentajea. Duela bost urte, lagina handiagoa hartu zuten, eta zehatzagoak dira datuak horregatik —7.038 elkarrizketatu ziren ordukoan—. Edonola ere, joera aztertu behar dela azaldu dute udaleko ordezkariek.\nHaur eta gazteen artean daude erabilera daturik onenak: %92 inguruko erabilera dute biek. Eta helduak dira Ondarroan euskara gutxien erabiltzen dutenak: %73. Nagusien elkarrizketei dagokienez, %76,5 dira euskaraz. Elebiduntzeko joera dagoela azpimarratu dute Ondarroako Udaleko kideek, eta egiten diren politika orokorrek herri erdaldunak euskalduntzera bultzatzen dituzten heinean, herri euskaldunetan ere eragina daukatela azpimarratu dute.\nBeheranzko joerari lotuta\nPixkanaka, baina behera egiten ari da euskararen kale erabilera Gernika-Lumon ere. Hala erakutsi dute bost urterik behin Klusterrak egin dituen azterketen emaitzek, eta norabide beretik jo du azken kale neurketak ere; izan ere, ia hiru puntu egin du behera Gernikan euskararen erabilerak azken bost urteetan. 2016ko neurketarena arabera, kalean entzundako hamar elkarrizketatik bost euskaraz izan dira Gernikan; hau da, %49,4. 2011an, %52an zegoen ehuneko hori eta %57,3an, berriz, 2006an. Erabileraren jaitsierarekin kezkatuta daude udaleko kideak, “joera bat delako eta ez momentuan momentuko egoera”.\nAzterketak ondorioztatu duenez, haurrak eta gazteak dira Gernikan euskara gehien erabiltzen dutenak. 2 eta 14 urte bitartekoen %62,2k erabiltzen du euskara, eta 15 eta 24 urte bitartekoen %54,2k. Helduak dira, beraz, euskara gutxien erabiltzen dutenak.\nSei puntu gora azken bost urteetan\nEibarren gora egin du euskararen erabilerak azken bost urteetan. 2.745 elkarrizketa eta 6.739 hiztun aztertu ditu Klusterrak, eta euskararen erabilera %9,4koa dela ondorioztatu dute behaketan. Ia sei puntu eta %140 igo da 2011ko kale neurketatik —orduko hartan neurtu ziren solasaldien %3,9 izan ziren euskaraz—. Bien bitartean, %88k gaztelaniaz egiten dute eta %2,6k bestelako hizkuntzak erabiltzen dituzte.\nHerri gehienetan bezala, haurrak dira Eibarren euskara gehien erabiltzen dutenak: %17,4k dira orain, eta %6 ziren 2011ko kale neurketan. Adinekoak dira gutxien aritzen direnak: %5,2k besterik ez dute euskaraz egiten.\n+ Uemara batu berri dira Igorre eta Gabiria udalerriak


Kultura eskaintzen berri klik bidez jasotzeko aukera\nKaitin Allende Zaldunbide 2012-02-29 08:15 Euskara\nOkondoko udalak zerbitzu berria estreinatu du, herrian dauden kultura eskaintzak gure postontzi elektronikoan jasotzeko aukera ematen baitu.\n1970eko kintoen afaria\n1.970 urtean jaiotako Okondoarrentzat deialdia jaso da asteon. 70eko kintoen afaria antolatu dute martxoaren 2rako.\nMartxoaren 2an, ostiralean, afarian parte hartu nahi dutenek Okondoko Batzokian dagoen zerrendan apuntatu beharko dute eta baita 10€ko fidantza ordaindu ere. Informazio gehiago jasotzeko, 945 89 81 87 telefono zenbakira deitu eta Ixarengatik galdetu.\nField Target lehia otsaileko azken igandean\nKaitin Allende Zaldunbide 2012-02-24 07:26\nEuskadiko Field Target Elkarteak Okondon du hurrengo hitzordua, otsailaren 26an Okondoko futbol zelaiaren inguruan elkartuko dira goizeko 09:00etan.\nEuskadin aire konprimituko tiro zaleak Okondon elkartuko dira Field Target modalitateari bultzada emateko ekitaldian. Igandekoa “Oso distantzia luzeko lehia” egingo da eta hurrengo hitzordua nazioarte mailan lehiatzekoa, Zumarragan bilduko ditu.\nUdalak herriko euskararen ezagutza datuak goraipatu ditu\nKaitin Allende Zaldunbide 2012-02-18 11:00 Euskara\nOrain gutxi argitaratu berri den Aiarako euskararen gidan Okondon euskararen erabilerak gora egin duela argitaratu da.\nAsteon udalak kaleratu duen oharrean, poztasun handia adierazten du, izan ere Okondo, Aiarako herririk euskaldunena dela jakitea oso albiste ona izan da herriarentzat, azken datuen arabera okondoarren artean euskararen ezagutza Aiarako beste herrietakoa baino altuagoa da.\nOkondoko EAJk Bilduk eratutako udalak EUDELen adostutakoa betetzen ez duela salatu du\nAitor M. I. 2012-02-11 09:00\n2007. urtean udalen %97ak Euskadiko Udalen Elkartearen (EUDEL) gomendioak onartu zituen, Okondo horietako bat izanik.\nErantzunak: 5 (paskual, Morroi, Lordgorri, Aitor, Anonimo)\nKultur eta kirol taldeentzat laguntzak\nKaitin Allende Zaldunbide 2012-02-10 08:20 Kultura\nAsteon Okondoko udalak kultura eta kirol taldeei laguntzak emateko deia zabaldu du. Ohar baten bitartez, Okondoko udalerrian kirol eta kultura elkarteei egungo krisi egoeran bultzada bat emateko asmoa adierazi die.\nDirulaguntzen eskariak aurkezteko epea aste honetan zabalduko da, eta gaurtik, otsailaren 10etik, martxoaren 10era luzatuko da. Gainerako oinarrien berri jasotzeko www.okondokoudala.com-era jotzea gomendatzen da.\nLucia Menoyo 2012-02-05 10:00 Okondo\nAterik ate ohitura zaharrak Agate Deuna Okondon ospatzeko\nAitor Aspuru Saez 2012-01-24 09:08 Okondo\nUrtarrilaren 27an eta otsailaren 3an Okondoko dantza taldeak Agate Deuna prestatzeko deia luzatu du. Aurtengo deialdia zabalagoa bada ere, urtero atera izan dira kantu eskean Okondo eta Zuhatzako Izalde abesbatzako kantariak, aurtengo Agate Deuna bezpera koloretsua datorrela aurreratu dute.\nErantzunak: 2 (Anonimoa, sumau)\nIgandean San Anton enkantea Okondon\nAitor Aspuru Saez 2012-01-20 01:07 Okondo\nSan Sebastian jaiak ospatuko dira Okondon, zozketa bat egingo da Otaolan larunbatean.\nSan Sebastian baselizan bilduko dira okondoarrak asteburuan\nGartzen Garaio Atxurra 2012-01-17 08:17 Okondo\nOstirala hilak 20 eta larunbata, hilak 21, Okondoko San Sebastianen izenean eraikitako baselizan izango da festa.\nErantzunak: 3 (Sirena bat, Anonimoa, Anonimo)\nBaserri azoka eta trikitilarien topaketa\nIñaki Ibarrola Atxa 2011-04-09 11:42 Okondo None\nErantzunak: 7 (Ni neu, Anonimo, gartzen...)\nArabako Kross Txapelketa\nFutbol zelaia Okondo\nArabako Kros Txapelketa egingo da. Okondoko Udala, Laudioko Atletismo Kluba, Arabako Atletismo Federazioa, Arabako Foru Aldundia eta eskualdeko zenbait enpresa dira antolatzaileak. Txapelketa urtero antolatzen da, eta aurten Okondon aukeratua izan da. Guztira 400 bat atletek gozatuko dute futbol-zelaiaren eta udal-igerilekuen inguruko ibilbidea. Goizeko 10:00etatik aurrera, arabako txapelduna nor izango den erabakiko da.\nAtxilotu bat Okondon genero indarkeria dela eta\nNoemi Bergantiños 2011-12-26 15:34 Okondo\nGaur goizaldean Ertzaintzak 40 urteko gizon bat atxilotu du Okondon genero indarkeria leporatuta. Goizaldeko ordu biak inguruan, polizia etxebizitza batera hurbildu zen ustesko liskar bat zela eta. Bertan, emakume batek bere senarrarekin izandako eztabaidaren berri eman zien. Izan ere, emakume honek esan zienez, beldur zion bere senarrari, nahiz eta eraso fisikorik ez izan. Ertzaintzak kasu honi lotutako atxiloketa egin du.\nErantzunak: 5 (=du, Anonimo, hau da hau)\nOkondoko udalak gabonetako egitaraua aurkeztu du\nNoemi Bergantiños 2011-12-21 08:32 Okondo\nData esanguratsu hauetan, beste hainbat herritan egiten den bezala, Okondoko udalak ere gabonetarako prestatu duen egitaraua aurkeztu du. Abenduaren 17tik urtarrilaren 15a arte Okondoko herritarrek egitarau oparoaz gozatzeko aukera izango dute. Ekintza hauen artean, abenduaren 24a azpimarratzekoa izango da Olentzeroren etorrera dela eta. Izan ere, goizean marrazki lehiaketa antolatu da Okondoko Kultur Etxean eta, arratsaldean, dantza eta antzerkia izango dugu Okondo Dantza Taldearen eskutik Olentzeroren etorrera baino lehen.\nIñaki Ibarrola Atxa 2011-01-31 09:51 Okondo None\nErantzunak: 3 (Otaola, Anonimo, okondotar)\n"Ekialdeko dantza autoestimua eta emakumetasuna bera indartzeko eta lantzeko tresna ezinbestekoa da"\nAitor Fernandez de Pinedo 2011-12-14 23:25\nMarta Mateos (Bilbo, 1973), Okondon bizi den Ekialdeko dantza irakasle euskalduna da. Hilabetean behin dantza tailerra eskaintzen ari da Laudion.\nZeintzuk onura eskura ditzakegu dantza mota honengandik?\nNaturan ematen diren oinarrizko mugimenduak erabiltzen duen gorputz hizkuntza bat da: zirkuluak, espiralak, infinitoak…eta horregatik emakumeen autoestimua eta emakumetasuna bera indartzeko eta lantzeko tresna ezinbestekoa da.\n‹‹ Aurrekoak 1 2 3 4 ... 26 27 28 29 30 31 32 33 34 Hurrengoak ››


argitaratua 2013 Abendua 13\nIritsi da 2014ko egutegia Ikastolara. Familia bakoitzari bat bidali dugu eta 5€ kobratuko zaizue urtarrileko kuotekin. Gehiago nahi duenak jaso ditzake idazkaritzan, eguerdiko 12etatik 12:30etara eta arratsaldeetan 4:30etatik 6etara.\nargitaratua 2013 Abendua 05\nANDRAMENDI IRAKASKUNTZA KOOP. ELK.a Herri Onurako kooperatiba izendatu du Eusko Jaurlaritzak 2013-9-17an, ondorengo txosten hau aztertu ondoren.\nAzaroaren 25ean ANDRAMENDI IRAKASKUNTZA Kooperatibak ez-ohiko Batzarra egin zuen datozen urteetan egin beharreko aurreikuspenez debatitzeko: finantziazioa, harreman-sareak, inbertsioak, kooperatibaren antolaketa...\nAbenduaren 10ean urteko Ohiko Batzar Orokorra egingo du ANDRAMENDI IRAKASKUNTZA KOOP.ak\nGainera 2013ko Irailaz gerotztik ANDRAMENDI IRAKASKUNTZA KOOP.a HERRI ONURAKO izendatu du Eusko Jaurlaritzak. Kontzeptu hau ugarrantzi handikoa da , azpimarratu egiten baitu herri-ekimenezko ikastetxeak garela eta publiko/pribatu dikotomia ez dela erreala.\nHona HITZAk atera berri duen informazioa\nargitaratua 2013 Abendua 03\nBeasaingo Ikastolak jai egiten du urtero gaurko egunean. Disfruta dezagun bizitza euskaraz. Hona bezperako argazki-saioa !\nTITILIMUNDI KUANTO! eta MANTANGORRI\nargitaratua 2013 Azaroa 08\nOstiral honetan, ikasturteko lehen irratsaioa grabatuko dugu. Titilimundi Kuanto! berriz ere martxan da Ikastolan. Astelehenean, hilak 11 irratsaioa entzungai izango duzue Ikastolako webgunean. Bestetik, Aurreko larunbatean MANTANGORRI Berriako gehigarriak Titilimundi Kuanto! Irratsaioaren inguruko erreportaia argitaratu zuen. Irakurtzeko aukerarik izan ez zenutenontzat hemen duzue ikusgai!\nBASQUE CULINARY CENTER Beasaingo Ikastolan\nErrigora kanpaina abian da\nBCCkoekin SUKALDEAN haurrak eta gurasoak ¡\nHITZALDIA ASTEAZKENEAN , MUGIMENDU ASKEAZ\nOrrialdea 44-(e)tik 52-(e)ra


Lurrik ez begi bistan\nGordeleku bat 04:34\nDenbora da mundua bere orratz herdoilduei korapiloak lotzen. Egiak euria bezala datoz kristalen kontra eta ni hemen sokarik soka: nire kantuak, nire dudak... Bistaratzen nauen gordeleku bat. Ordulariak guri begira gelditu dira. Ihes egin nahi duten soka hauetan lotzen nauenak libre egin nau. Hitzak baino ez diren akorde urratu hauen dardaraz begiratzen nauzu. Ordu ta segunduak eskutan desegiten dira eta haiek gu erre baino lehen erre ditzagun erlojuak. Orain metalezko egia hauek urtuta daude. Ikaraz betetzen gintuzten pisuzko galdera haiek zintzilik soketan. Gordeleku bat. Ordulariak guri begira gelditu dira. Ihes egin nahi duten soka hauetan lotzen nauenak libre egin nau.\nBerandu jaio ginen amestu zitekeen dena bete ote al da? Berlingo hesi haren, eskuin eta ezkerraren muga eten ote al da? Borrokak zaintzen diren gisara porrotak ere zaintzen hasi al zara? Hutsetik hasi nahi genuena hutsetatik hasten dugu dena baina nik bizi egin nahi dut baina nik zain ez dagoen zerbait daukat zainetan Iritsi ez zenaren, izan ez zinenaren zain geratu ote zara? Etorriko ote? Beti zainetan baina zeinetan? Lanik gabe, etxerik ez, porrak airean, eskubideak eskabide, -beti bidean-... Sortu zenuen mundu hartan edo nirean, non gaude non gaude non gaude non? Berandu jaio ginen amestu zitekeen dena bete ote… Borrokak zaintzen diren gisara…\nZerbait esan nahi dizut baina, nola? Eztarria askatu nahi dut, baina nola? Nola hitzen ordez harriak dauzkadan, harriak baino ez. Nola esan esku hotz hauek, nola? Nola beldur hau, nola min hau, nola? Elkar askatu genuen eta orain emateko ez daukat ezer, hariak baino ez. Ez zena lotura gugana lotu da. Armiarmen gisa ja berandu gabiltza. Hari zati eten bati korapiloak egiten. Harrizkoa izan nahi dut dena hautsi ez dadin. Hari ikustezinen (besteen begien) jostailuak ginen (besteen egien) ta orain horren ordez ezer ez hariak baino ez. Hain ederra zenean hain ederra ote zen ba? Sarearen begitik dena libre ikusten d.: Bi dena beti zen bat: Bikote bat, bide bat, izen bat zenbat, zenbat, zenbat, zenbat… Hariak baino ez. Hariak baino ez. Hain ederra zenean hain ederra ote zen ba? Harriak baino ez.\nOrduko jende arteko harremanak orduko musikak zenbat sentimendu zenbat gauza bota ditut faltan joan zitzaizkigun, betirako galdu, Ta betirako galdu? Edo eraldatu? Emandako urratsetaz harro baina mundu ero hau gure zain dago Inoiz ez ezazu ahaztu Unea orain da, hemen gaude amets honen iparrorratza gara. Ez ezazu ahaztu Gaur egun jendea norbere bidean gaur egun musikak zeozer falta du. Zenbat gauza behin eta berriro joan zitzaizkigunen islada bihurtu. Islada bihurtu? Edo eraldatu? Edo eraldatu? Bai, zenbat aldiz jasan, zenbat aldiz entzun behar: "Ja ez da berdina" Zenbatetan esan, ta errepikatu, zenbat aldiz erantzun: “utzi behingoz negarrak” Nazkatuta nauka oroitzapenetan kateatu zirenen nostalgiak. Ja ez da berdina! Ez da berdina, ez, eta eskerrak! Emandako urratsetaz harro… Ez ezazu ahaztu. Ez ezazu ahaztu. Eraldatu!\nZabaldu atea 06:24\nKorridore luzean berriz ere ate handi zahar bat daukat parez pare. Aspaldian hemen egon gabea barrura noa ireki dut atea Argi printza bat bakarrik arrailetatik berriz itzalak datozkit erraietatik Gordetako malko horiek oroitzapen galdu horiek Argitu dut iragana, bularreko gela iluna Zabaldu atea. Korridore luzean berriz ere ate zaharretik gehiegi urrundu gabe. Arnasa hartzera irten beharra ilun barruko sentipen bakarra. Argi izpiak leihoan zabal oraingoan. aienatu da itzala, berritu azala Gordetako malko horiek… Hildako ilusioek, irentsi beharreko hitzek gaur indarberritu naute Joan ziren garai haiek! Gordetako malko horiek… Ba al zatoz barnera?\nItzalitako izarrak 03:36\nNahiz sareetan jarri "ongi etorri" aterik ez zaio ireki inori! Hipokresi asko dago edonon... Itxurakeriz jartzen Refugees welcome Euroak agintzen duen herrian, Europak agintzen du teleberrian! Negozioa da euren ametsa: Zurikeria beltza! Itsasoan itsasargi bat ezin aurkitu, gutxienez izarrak lagun balitu... Baina kontinente zaharrak, izarrak, itzali ditu! Ta zenbatek diogu: Zerbait egin behar da hau gehiegi da! Mundua aldatu nahian sofatik begira Egunkarietan zuzenean joaten gara kiroletara... Pasa denak ez du inporta urruti bada Itsasoan itsasargi bat ezin aurkitu, gutxienez izarrak lagun balitu... Baina kontinente zaharrak itzali egin ditu! Itsasoan itsasargi bat ezin aurkitu, gutxienez izarrak lagun balitu... Baina kontinente zaharrak, izarrak, itzali ditu\nInsomnioen gaua 05:06\nLoaren herrian insomnioen gaua Nor dabil hor? Ametsak lapurtzera dator Pilulaz pilula konponduko da dena egizu goxo lo, sakon… Barne mamu guztiak desagertu egingo dira zure gaueroko zorion dosia irentsiko duzun unean Begiak itxi eta bihar arte laztana… Sehaska kantik ez auto errezetetan Ametsen lapurrak gauero etorriko dira Pilulaz pilula konponduko da dena egizu goxo lo, sakon… Barne mamu guztiak desagertu egingo dira zure gaueroko zorion dosia irentsiko duzun unean Begiak itxi eta bihar goizean begiak itxi eta bihar ez duzu ez duzu gogoratuko…\nrock errokanrola Usurbil\nIzeberg Usurbil, Spain\nNorberaren taldeko iparrorratza aldatu eta estilo berri bati ekinda, Mendeku Itxua, Hotzikara eta Odolaren Mintzoa taldeetako izotz zatietatik osatu da Izeberg 2013ko Martxoan.\nIzeberga bultzatzen zuten korronteak elkartu eta eskukada bat kantu ditugun honetan dator Izebergen lehen lana "Azalera".\nDoinu gaziak eta melodia gozoak nahastuz, ea zer topatzen dugun musikaren itsaso zabalean. ... more\nIf you like Izeberg, you may also like:


Nola sartu kreditu txartela Instagramen erosketak egiteko | Androidea\nNola konfiguratu banku txartela Instagramen\nErosketak Instagramen zabaltzen ari dira batez ere azken urtean zehar. Hori dela eta, ordainketak sare sozialean sartu dira. Funtzio hau erabili nahi baduzu, sare sozialak bankuko txartela konfiguratzeko eskatzen dizu. Horrela, aplikazioko erosketak egin ditzakezu uneoro. Jarraitu beharreko urratsak oso sinpleak dira.\nBeraz, Instagramen erosketak egin nahi dituzunean, urrats gutxitan egin dezakezu. Alde txarra hori da zure bankuko informazioa Facebook-era ematen ari zara. Ordainketa horiek aktibatu aurretik pentsatu nahiko zenuke. Jarraitu beharreko urratsak erakusten dizkizuegu jarraian.\nHorretarako, egin behar duzun lehenengo gauza da sartu zure Instagram profila. Ondoren, egin klik hiru marra horizontaletan eta sartu aplikazioaren ezarpenak. Ondoren, konfigurazioan zaudenean, joan behera ordainketak izeneko atala aurkitu arte. Sartu behar duzu.\nOrdainketa atalaren barruan lehenengo atalean klik egin behar duzu, ordainketa-metodoak izenekoak. Ondoren, kreditu edo zordunketa txartel berri bat sartzeko eskatuko dizu. Beraz, zure txartelaren datuak atal horretan sartu beharko dituzu. Zenbaki bera, iraungitze data, etab.\nHori egin ondoren, itzuli Instagram-eko ordainketen atalera. Bertan goian segurtasun atal bat duzu aukera ematen dizuna konfiguratu PIN ordainketak. Horrek esan nahi du zerbait erostera zoazenean, PINa lehenbailehen sartzeko eskatzen dizutela. Norbaitek zure baimenik gabe erosketak saihesteko modu ona. Ideia babesaren antzekoa da hatz-marken erosketak Google Play-n.\nHorregatik, Instagramen PINa ezartzea besterik ez duzu. Modu honetan, aplikazioan erosketa egitera zoazenean, prozesua jarraitzeko PIN hau sartzeko eskatuko zaizu. Ordainketa orduan sartu zenuen kreditu txartelarekin egingo da.\nArtikuluaren bide osoa: Androidea » Tutoretzak » Nola konfiguratu banku txartela Instagramen\nArmello abentura zoragarria da zure lagunekin etxetik jolasteko


Esparru sakratu eta profanoari buruz. Imaginario garaikidea.\nKOMISARIOTZA: Javier Balda / Fernando Golvano\nDATA: 2011ko urtarrilaren 19tik martxoaren 27ra arte\nSebastian, militar milandarra, IV. mendearen hasieran kristau martirioa pairatuta hil eta gero San Sebastian bihurtu zena, erreferentzia historiko eta erlijioso izan zen denbora luzean. Munduaren luze-zabalean santuaren izen bera duten hiri ugariak eta bera gurtzeko eta gogoratzeko eraikitako ezin konta ahalako tenpluak santuaren irudi erlijiosoak piztu zuen mirespenaren adierazgarriak dira.\nXIX. mendearen azken laurdenean, santuaren arte-irudikapena nagusitzen hasi zen eta irudi erlijiosoa ilundu zuen. Erdi biluzik, zuhaitz baten enborrari lotuta, geziez josita, begirada atsekabetuta agertzen zaigun soldadu santu hura artearen ikono bihurtu zen, eta baiezta genezake gaur egun San Sebastianen alderdi erlijiosoa lausotu egiten dela Sebastian soldaduaren bertsio artistikoaren aurrean. Baita Donostian ere, santua zaindari dugun hiri honetan.\nZaindariari buruz ikastunek diote gogora ekartzen dituela sentimenduen eta zentzumenen aldaberatasun eta anbibalentzia. Zenbaitek aszetismo erlijiosoaren ikono hautematen dute azkonez beteriko irudi horretan, eta beste batzuek, ordea, santuaren irudiak dauzkan sentsualitatea eta erotismoa nabarmentzen dituzte. Bi interpretazio desberdin dira, gaur egunera arte indar osoz iritsi direnak.\nHorri guztiari buruzkoa da, hain zuzen ere, “Sakratuaz eta profanoaz” izenburuko erakusketa, kubo-kutxa Aretoak San Sebastiani bere omenaldia eskaintzeko antolatua. Hala bada, 2011ko programazioari hasiera emango dio gaur egungo hainbat artistek sortutako artelanek eskaintzen diguten begiradan zehar hiriaren zaindariarengana hurbilduta, artista horiek santuaren eragina eta egungo esanahi sinbolikoa aztertu baitituzte haren kondairan oinarrituta.\nGaur egungo begirada da, ikuspegi historikoa galdu gabe, ikuspegi horri esker XV. eta XIX. mendeak bitartean sortutako artelanen erakusketa eskaini ahal izango baitugu. Artelan horietako asko, gainera, kutxaren beraren arte-ondarearen osagarriak dira. Era horretan, errazagoa izango da San Sebastianen egungo ikonografiaren ikuspegia iraganeko garaietakoaren bitartez osatzea, eta bi ikuspegi horiek elkarren artean alderatzea.


Uribarri Ganboako urtegia - Wikipedia, entziklopedia askea.\n42°56′N 2°37′W / 42.93°N 2.62°W / 42.93; -2.6242°56′N 2°37′W / 42.93°N 2.62°W / 42.93; -2.62\nUribarri Ganboako urtegia Arabako erdialdeko urtegi bat da, Arratzua-Ubarrundia eta Barrundia udalerrietan kokatua. Arabako biztanleak ez ezik, Bizkaikoak ere hornitzen ditu urez. Izan ere, Euskal Autonomia Erkidegoko urtegirik handiena dugu: 220 hektometro kubikoko edukiera dauka. Zadorra ibaiak hornitzen du nagusiki. 1947an hasi ziren eraikitzen, 1956ko abenduan bukatu, eta 1958an goraino bete zen lehen aldiz.\nUrrunagako urtegitik hurbil dago. Areago, 3,5 km-ko luzerako hodi batek bi urtegiak lotzen ditu. Bi urtegiek Zadorrako urtegiak izeneko multzoa osatzen dute.\nHalaber, aisialdi gune zabala ere bada.\n6 Inguruko herriak\nUribarri Ganboa urtegiko bide berdea.\nUribarri Ganboako urtegi gaineko Azuako zubia.\nUribarri Ganboako urtegiko hondartza.\nUrtegiaren perimetro osoak 45 kilometro ditu. Bizikletaz edo oinez egin daitekeen bide berde batek osatzen du perimetro oso horrek.\n1.800 ha bete ditzake, 148.000.000 m3 ur edukitzerakoan.\nPresa 530 m luze eta 32 m garai da (ibaiaren ibilguarekiko). Zazpi uhateko gainezkabidea du.\nUrtegia eta Uribarri Ganboa herria, atzealdean Gasteiz.\nMendixur[aldatu | aldatu iturburu kodea]\nPresa azpiko ikuspegia, presaren 7 uhatetatik 5 ura askatzen ari direla.\nMendixurko parke ornitologikoan hegaztiak begiratu eta aztertu daitezke. Urtegiaren hego-ekialdearen muturrean dago, Garaioko parkearen ondoan. Mendixur (Barrundia) herritik gertu dago.\nGaraio[aldatu | aldatu iturburu kodea]\nGaraio urtegiaren hego-ekialdeko ertzean dagoen parkea da, Zadorra ibaiaren bokalean kokatutakoa eta penintsula sortzen duena.\nMatura (Barrundia) da herririk gertuena.\nLanda[aldatu | aldatu iturburu kodea]\nLanda urtegiaren ipar-mendebaldeko ertzean dagoen parkea da, izen bereko herritik hurbil.\nMendebaldean Zuhatza uhartea dago, urtegiko uharterik handiena. Ekialdean, bestalde, Orenin dago.\nInguruko herriak[aldatu | aldatu iturburu kodea]\nArratzu-Ubarrundiako udalerrikoak diren Landa (iparraldeko ertzean) Uribarri Ganboa (mendebaldean) eta Langara Ganboa (hegoaldean) herriek inguratzen dute urtegia.\nBestela, Barrundiako Mendixur eta Matura hego-ekialdean ditugu.\n↑ Ullibarri-Ganboa urmaela\n↑ (Gaztelaniaz) La industria del agua en la CAV. Ingeniería y patrimonio\nUlibarri-Ganboako urtegiaz informazio zabala\nMultimedia: Ullíbarri-Gamboa Reservoir


Okencasa · COVID-19 protokoloak\nEzagut itzazu koronabirusaren krisiaren aurrean abian jarri ditugun ekintzak. OKencasan badakigu denok gaudela kezkatuta koronabirusaren pandemiaren ondorioz bizi izaten ari garen egoeraren aurrean eta, horregatik, gure lantaldearen zein laguntza ematen diegun pertsonen osasuna zaintzeko abian jarri ditugun ekintzen berri eman nahi dizuegu.Quiron Prevencionen aholkularitzarekin, Covid-19 gaitzaren aurrean babesteko ondorengo neurriak ezarri ditugu:\nGure lantaldeko kideek maskara erabiltzen dute OKencasako erabiltzaileekiko harreman guztietan.\nTrebakuntza-saioak amaitzen direnean, baimendutako birizida batekin garbitzen da parte-hartzaile bakoitza egon den gunea (mahaia, aulkia, aulkietako beso-euskarriak, etab.).\nTrebakuntza-saioetarako aurretiazko hitzordua hartzeko sistema erabiltzen dugu, aforoa kontrolatzeko helburuz. Parte-hartzaileei eskatzen zaie ez daitezela saiora etorri Covid-19 gaitzarenak izan daitezkeen sintomarik baldin badute.\nAldez aurretik, tenperatura hartzen zaie informazio- eta trebakuntza-saioetara etortzen diren pertsonei.\nErabiltzaileen eskura jartzen dugu gel hidroalkoholikoa, baita ordezko maskarak eta erabili eta botatzeko papera ere, aurrez aurrezko elkarrekintzaren bat egiten bada.\nPertsonen arteko gomendatutako segurtasun-tartearekin egiten dira kontaktu eta saio guztiak.\nMateriala modu seguruan bidaltzea\nOKencasa sisteman erabiltzen den laguntza-materiala, eskuliburuan edo antzerako materialak pertsonen arteko kontakturik gabe entregatzen dira, dagokion segurtasun-distantziatik eta aldez aurretik desinfektatuta.\nGailuen entrega segurua\nGailu elektronikoak, halakorik ez duten pertsonei lagatzen zaizkienak, segurtasun-distantzia batetik eta aldez aurretik desinfektatuta entregatzen dira. Funtzionamenduari buruzko edozein azalpen aurrez deskribatutako protokoloekin egiten da.


[Uztaritze Iraultza Garaian XXIV] Eskolaren ber-idekitzea • ZUZEU\n[Uztaritze Iraultza Garaian XXII] Eskolaren ber-idekitzea –\nEskolaren ber-idekitzea (75.orrialdean)\n1790 urteaz geroztik, Uztaritzek ez zuen gehiago eskolako errientik. 1796ko martxoaren 20an, Udalkontseiluak Pierre Claverie deituriko kandidatu bat errezebitu zuen, Departamenduko Administrazioak hautatu zuen «artoski aztertu» ondoren. Hautaketa modu horrek ez zituen Uztaritzeko arduradunak batere konbentzitu eta horrengatik hauek azterketa tipi bat pasa arazi nahi izan zioten.\nHona hauek galdegin ziotena :\n«zein da Frantziako azken Lege Konstituzionala eta herritar frantsesek haien artean bizitzeko erabili behar dituzten printzipioei buruzko bere ikusmolde morala»\nClaverie kandidatuak erantzun zuen ez zuela haren data ezagutzen lege hori ez baitzuen irakurri, bainan bere printzipio orokorrak zirela Erreinuaren kontrako herra eta ezin hautsizko atxikimendua Errepublikaren aldera.\n«Zer da gramatika?» galderari erantzun zuen «printzipioak dira»\n«Zer da aditza?» galderari erantzun zuen «pertsonak eta gauzak bereizten dituzten izenak»\nIkusten denez, egiaztapenaren emaitza ez zen ez bikaina. Kalkulu azterketarik ez zen egin.\nAldiz, euskarazko prueba hobea izan zen:\nEsaldi honen itzulpena, ortografia barru, proposatua izan zitzaion:\n«Escoualdun herrietan, naussibatek hescouara eta françaisa ongui jaquin behartou, bercenas guertaditaque escolierek hescouara ahans deçaten francessa iraquatci1 gabe»\nKandidatuak bere eskuz idatzi zuen deliberamenduen erregistroan :\n«dans les communes basques, un instituteur doit savoir tres bien le basque et le français, autrement les ecoliers pourraient oublier le basque sans apprendre le français»\nEstonagarria da hainbat gramatikazko huts aurkitzea gaizo Claverieri proposaturiko euskarazko testu horretan. Azkenean Claverie ez zen hartua izan.\n1796ko apirilaren 10an, Udal kontseiluak enkantean alokatu zuen bere zerbitzurako bahitua zuen Erretoraene zaharra deituriko erretoretxea, baita ere Karnazeria, arduradunek abandonatu zuten lehengo Herriko etxea, eta zeinean beherean arakindegia beti baitzegoen. Etxe hau gerora Chokolatenea bilakatuko zen Uhaldeneko premu Laurent Larre txokolate egileari alokatua izan zitzaion prezio onean. Aldiz erretoretxeak konpetizio anitz gutiago sortu zuen eta hainbat abisuren eta afixatzeren gatikan ere, azkenean ez zen alokatu ahal izan baizik eta prezio irriegingarri batean. Horrek erakutsiko luke beharbada erretore ohiaren etxean bizitzeko batzuen gohaindura.\n1796ko maiatzaren 15an, Udalkontseiluaren bilaldia lehen-eskola bat kantonamenduka aurreikusten zuen Departamenduko Direktorioaren ordenantza baten aztertzearii kontsakratua izan zen.\nKontseiluak hauteman arazi zuen, egiten balinbazen eskola bakar bat Uztaritzen, Arbonako, Bilafrangako eta Jatsuko, hots beste hiru Udalerriatetako haurrak, ez ziren Uztaritzera igorriak izaiten ahalko nun ez ziren pentsioan emaiten, hau da, burasoentzat ezin nozituzko gastuak sortuz, hortik zetorrela haren ustez eskola bat uldalerri bakoitzean egin beharra. Alainan errientak bakan ziren, nola bada lau errient aurkitu, bakar bat ere aurkitzea hain zaila zenean ?\nAurrekoan presentatu zen kandidatuak :\n«aitortu zuen fructidoreko 5eko lege konstituzionala oraindik irakurtzen ari zela»\nIduriz ezjakintasun politiko horrek gramatikazko eskasiek baino pisu gehiago ukan zuen.\n1796ko maiatzaren 29an, Departamenduko Direktorioak Udal kontseilua berriro hertsatzen zuen irmoago agertzera intsumisoen eta desertoreen aldera. Udaletxeak orroitarazi zituen berak antolaturiko bilerak iheslariak eginbidearen bidean sar arazteko eta bere erreklamazio errepikatuak bilaketak eginen lituzkeen jandarma brigada bat ukaiteko, Gardia Nazionala «arrazoi sobera minbera batzuentzat» bilaketa horretarako eraginkortasunik gabekoa izanki Aurretik egozten zuen bolontario batailoi bat Uztaritzen kokatzeko proiektua, estimatuz izariz kanpoko neurri bat izanen litzatekeela helburu bilatuaren aldean eta kargu pizu bat biztanleentzat.\n«tiraniaren eta gerlen kalamitateek batera lehertuak eta laster ondoren, ezohiko zergek ere lehertuak, nahiz eta hauek beharrezkoak diren»\n1 BC : ikasi erran nahi zuen seguraz ere.\n[Uztaritze Iraultza Garaian XXII] Eskolaren ber-idekitzea\n#Uztaritze, historia, iraultza


Indarkeria matxistaren aurkako gazteen adierazpenak sustatzeko Beldur Barik lehiaketa abian da datorren azaroaren 5a arte.\nHilabetea bere amaierara iristen ari da, eta urtero gisa zita berezia daukagu ekainaren 28an kaleak harrotasunez eta aldarriz janzteko. Aurten, Sexu Askatasunaren Nazioarteko Egunean, Basaurin, inoiz baino arrazoi gehiago ditugu ahotsak altu eta ozen altxatu eta gure nahiak, desirak eta izateak lau haizetara oihukatzeko.\nUribarri Institutuan ikasturte guztia lanean aritu da gazte talde bat, Femix izenpean. Hainbat lan-ildo izan dituzte, eta arrazakeriaren, matxismoaren, LGTBIQ+fobiaren eta bullyingaren aurkako ekintzak eta jardueran egin dituzte, besteak beste. Orain, ikasturtearen amaierara iritsi garen honetan, bideo labur batean bildu ditugu esateko dituztenak. "Zer da Femix? zer izan da Femix zuentzat? zer moduz pasatu duzue?", hemen erantzunak!


Marrazketa-pintura-sormen-tailerrak haurrak, nerabeak\nAsteazkenak eta Vacances\nEskalada ikastaroak Irunen\nZer da Artean Espazioa?\nNork sustatzen du ARTEAN Espazioa?\nUda Artean Espazioa\nHaur eta nerabeentzako tailerrak\nArritxulo · Eskola taldeak\nErreserba proposamena – Eskola taldeak\nIkasturtean zehar. Adina: 5 urtetik aurrera.\nBanakako jarduerak eta elkarlaneko jarduerak proposatzen ditugu, non ikaskuntza eta irakaskuntza elkarrizketan eta errespetuan oinarritzen diren.\nTeknika artistikoak irakasten ditugu giro lasai batean, non adierazpena, askatasuna eta aisialdi hezitzailea sustatzen ditugun.\nProiektuak hiruhileko bakoitzean lantzen ditugun gaiak dira, eta bizirik daude, taldea osatzen duten haurrek eraikitzen baitituzte.\nArtean Espazioan haur bakoitzaren ahotsari eta parte-hartze aktiboari tartea ematen diogu.\nArtistak eta mugimendu artistikoak ezagutzen ditugu.\nMatrikula + Materiala\n5-6 urte 1 1h 45,00€ 25,00€\n5-6 urte 2 2h 80,00€ 25,00€\n7 urtetik gora 1 1h30min 50,00€ 25,00€\n7 urtetik gora 2 3h 90,00€ 25,00€\n17:00h – 18:30h 17:00h – 18:30h 16:00h – 17:00h (5-6 urte) 17:15h – 18:45h\nNola emango dut izena?\nBehean aurkituko duzun inskripzio-inprimakia bete besterik ez duzu egin behar, eta posta elektronikoz baieztatuko dizugu izen ematea.\nAkatsak eta okerrak ikaskuntzaren parte dira.\nParte hartzailearen izen-abizenak*\nOsasun Segurantzako zenbakia*\nHelbidea Herria Posta kodea\nKontu korrontearen zenbakia*\nKontu korrontearen titularraren izen-abizenak*\nKontu korrontearen titularraren NAN zenbakia*\nBat nator pribatutasun-politikarekin.\n1.-EZEZTAPENAK: Ez da dirua itzuliko arrazoituta ez baldin badago.\n2.-BESTE BATZUK: Partehartzaileak dieta, medikamentu edo tratu berezia behar izanez gero, alergiak, etab. izena emateko orrian idatzi behar du.\n3.-LARRIALDIAK ETA GARRAIOA: Antolakuntzak baimena du beharrezko erabakiak hartzeko eta bere ibilgailuetan desplazamenduak egiteko.\nDokumentu honen bidez emandako datu guztiak, babespekotasun zorrotzez erabiliak izango dira, datu pertsonalen babeserako 2016ko apirilaren 27ko 2016/679 (EB) Erregelamenduak dioen bezala. Dokumentu hau betetzerakoan, betetzaile partikularrak bere baimena ematen du bertan agertzen diren datuen tratamendurako. Datu hauek ez dira beste inori emango eta betetzailearen identifikazio zuzenerako, oinarrizko gestio eta administrazio lanak burutu ahal izateko beharrezkoak direnak dira.\nDokumentu hau betetzerakoan, betetzaileak bere borondatezko baimen zehatza ematen du, burututako ekintzetan zehar hartutako argazkiak www.txiribuelta.org web orrian soilik argitaratzeko.\nGabarrari Kalea, 5,Hondarribia. (Txispumen ondoan)\nTelefonoa: 686 698 744\nEskerrik asko al equipazo de monitoras y familias\nARRITXULOKO UDALEKUTAKO LAUGARREN TXANDARI HASIERA\nMila esker @arritxulo udalekutara etorri zareten g\n💥Abierto plazo de matriculación💥 Curso de e\nQue el ritmo no pare en la ludoteca multideporte.\nSeguimos exprimiendo el verano haciendo lo que má\nGehiago kargatu ... Jarrai gaitzazu Instagramen\nTxiribuelta es una empresa especializada en servicios a grupos escolares fundada por un grupo de profesionales de la cultura, el medio ambiente y la animación sociocultural que ha desarrollado un estilo educativo propio, innovador y comprometido.\nCopyright © 2022 — Txiribuelta • Todos los derechos reservados. • Política de Privacidad • Aviso Legal


‘Azpimarratu zure aukera’ prebentzioko udako kanpaina abiatu dute Leitzaldea eta Urumealdean - Leitzaldea - Erran.eus\n‘Azpimarratu zure aukera’ prebentzioko udako kanpaina abiatu dute Leitzaldea eta Urumealdean\nHiru puntetako azpimarragailua oparituko dute 'Azpimarratu zure aukera' kanpainan.\nDrogen kontsumoaren prebentzioaz eta drogen erabileraz gogoeta egitera gonbidatu nahi dituzte gazteak eta gurasoak aurtengo udako kanpainaren bidez\nDrogen kontsumoak nabarmen egiten du gora udan, nahiz eta jende guztiak ez duen kontsumitzen, jakina. Izan ere, aisialdi gehiago dugu, herri askotan festak ospatzen dira, oporrak ditugu… eta faktore horiek guztiek eragina dute kontsumoan. Droga-menpekotasunaren aurkako programen arduradunek drogen kontsumoaren prebentzioaz eta drogen erabileraz gogoeta egitera gonbidatu nahi dituzte gazteak eta gurasoak aurtengo udako kanpainaren bidez. Leitza, Goizueta, Areso eta Aranoko 2003-2005 urte bitartean jaiotako haur eta haien gurasoei bideratutako kanpaina da "Azpimarratu zure aukera” da aurtengo kanpainaren leloa, eta haren bidez drogen kontsumoa ulertzeko funtsezko hiru gairi buruz pentsatzera gonbidatu nahi dute.\nKanpainaren nondik norakoa kontsumo aukeretan eta haien ondorioen hausnarketan dago zentratua. Hiru puntako azpimarragailu bat oparitu dute. Lehen puntak pertsonari egiten dio erreferentzia, bigarrenak testuinguruari eta azkenak, substantzia berari. Hiru punten arteko erlazioak orekatuak mantentzearen garrantzia helarazi nahi izan dugu, azpimarragailua modu sinboliko batean erabiliz.\nAlde batetik, PERTSONA dago. Nor bere erabakien arduraduna da, baina, hartzen dituen erabakietan eragin zuzena dute norberaren berezitasunek eta une horretan duen egoera pertsonalak. Beraz, drogak kontsumitzean erabakigarria izango da nola nagoen: deskantsatuta/nekatuta, bakarrik/beste norbaitekin, gaixo/sasoian, ondo janda/gutxi janda, eta abar. Horrek guztiak, jakina, ondorioak izango ditu gure kontsumoan. Guztiz pertsonala da drogak kontsumitzeko erabakia, eta norberaren ezaugarriek eragin zuzena dute kontsumo horrek guregan izango dituen ondorioetan. Substantzia berberak ez du berdin eragiten, eta, beraz, eragina gure izaeraren eta egoeraren baitan egongo da askotan.\nBestaldetik, TESTUINGURUA dago. Agian uste dugu gure inguruneak ez duela zertan eragin gure kontsumoan. Hala ere, hobeto pentsatzen badugu, dirudiena baino eragin handiagoa duela ikusiko dugu. Gizakiak gara eta normaltzat hartzen dugu gure komunitateak belaunaldiz belaunaldi ohikotzat jo duena, idatzitako arauetatik harago. Denok dakigu legeak debekatu egiten duela adingabekoek alkohola kontsumitzea. Hala ere, egunerokoak esaten digu oso gutxi direla alkoholik kontsumitu ez duten adingabeak, eta gizarteak guztiz normaltzat jotzen duela egoera hori (beste kultura batzuetan, berriz, pentsaezina da adingabeek alkohola kontsumitzea).\nEra berean, testuinguruari guztiz lotuta dago kontsumoa nola eta non egiten den. Hau da, ez da gauza bera bazkalondoan likore bat hartzea, autoa hartu behar ez duzula edo likore hori bera hartzea baraurik zaudela eta ondoren lanera joan eta han makina bat maneiatu edo gidatu behar baduzu…Arriskuak desberdinak dira eta kontsumitu aurretik norberaren inguruko egoera zein den ikusi, eta horren arabera baloratu beharko genuke kontsumituko dugun ala ez.\nAzkenik, SUBSTANTZIA aipatu behar dugu. Argi dago alderdi hau kontuan hartu behar dela kontsumoak ulertzeko orduan. Ezinbestekoa da kontuan hartzea zer motatako substantzia den, zer ezaugarri dituen... Izan ere, era askotako substantziak daude, hala nola bizigarriak, depresoreak, psikoaktiboak… (haluzinogenoak=haluzinazioak eragin ditzakete, hau da, horiek hartuta, ez dauden gauzak ikus daitezke edota psikodelikoak=gauzak deformatuak ikustea). Horiek guztiek eta kontsumitzen den kantitateak eta kontsumitzeko moduak eragin zuzena dute gure kontsumoan eta haren ondorioetan. Kontsumitzen diren substantziek, azken batean, ezaugarri desberdinak dituzte, eta gizakiok erabakitzen dugu kontsumitu ala ez, baita zer motatako kontsumoa egiten dugun ere, askotan inguruneak eraginda kontsumitzen dugulako.\nAzpimarratu zure aukera - gazteak\nAzpimarratu zure aukera - gurasoak


Euriak zapuztu ezin duen jai gogoa - Uriola.eus\nEuriak zapuztu ezin duen jai gogoa\nprestaldizkaria 2018-03-22 13:18 Jaiak Deustualdea\nDeustuko jaiak euritsu bezain indartsu hasi dira. Eguraldi txarrak egitarauan hainbat aldaketa eragin arren, ez ditu deustuarren elkartzeko eta ondo pasatzeko jarduerak eten. Gaur, mintzodromoa eta bertso saioa izango dira, 19:00etan eta 20:00etan, hurrenez hurren.\n“Euriak ezin izango du gurekin” esaldia errepikatu eta errepikatu aritu dira Deustuko Jai Batzordeko kideak. Eta esan eta izan. Euriagatik hainbait jarduera bertan behera geratu dira eta beste hainbat Euskalduna zubipera leku aldatu dira. Baina, eguraldia aurka izan arren, Deustuko jaiek ez dute etenik izan. Egitarauari egokitzapena eta aldaketa eta guzti, baina eutsi diote.\nLehen egunean, eguraldi iragarpen oso txarra bazegoen ere, ateri mantendu zen. Bihotz Alai taldeko kideek pregoi laburra irakurri zuten, eta segidan hasi zen konpartsa eta kuadrillen kalejira. Mozorro asko eta oso originalak ikusteko aukera izan zen. Kontzertuek jende piloa erakarri zuten. Gozatu ederra hartu zuten musikazaleek Sustrajah Band talde berriarekin, Galukomarekin eta Joseba B. Lenoirrekin. Karpa eta txosna gunea bete-bete egin ziren.\nBigarren egunean 22 paella aurkeztu ziren lehiaketara. Konpartsa eta gazte kuadrillak ez ezik guraso kuadrilla ugari animatu ziren parte hartzera. Mahaiak eta aulkiak ez ziren denentzat iritsi, azken urteetan bezala, aurreikuspena oso labur geratu zen, Jai Batzordearen arabera, parte-hartzea “gero eta handiagoa delako”. Eguraldiagatik, haize korronte artean, Euskalduna zubipean elkartu ziren hainbat deustuar bazkaltzera. Umeek ere bertan egin zituzten eskulanak. Barraketan ere ibili ziren umeak. Egun osoan zehar, barrakak lepo beteta egon ziren.\nGauean, parranda goizaldeko 5ak arte luzatu zen. Jende anitza elkartu zen txosna gunean. Aurreko egunean baino jende gutxiago hurbildu zen txosnetara, eta horri esker edaria eskatzeko ez zen arazorik izan.\nIgandean, Deustuko alkatearekin egin ohi den kalejirari eta Andrazkoen Aurreskuari bustita bada ere eutsi zioten dantzariek. Bildots errea jateko karpapean babestu behar izan zuten eta pilota partidua bertan behera utzi zuten. Herri giroa nagusitu zen, deustuarren eguna izaten delako.


Miren Atristain: “Oso interesgarria izango litzateke Aixola erostea eta Artikutzako esperientzia errepikatzea” - etakitto.eus\nMiren Atristain: “Oso interesgarria izango litzateke Aixola erostea eta Artikutzako esperientzia errepikatzea”\nBiologia ikasketak egin ondoren, Miren Atristain Vega eibartarrak Enobietako urtegiaren (Artikutzan) hustuketak eragin dituen ondorioen ikerketa egin du. Urteetako lana izan da, baina emaitza esanguratsuak eman ditu eta lanak berak errekonozimendua jaso du zientziaren munduan, IkerGazteren azken edizioan saritua izan baitzen.\nZer da zehazki Enobietako urtegian aztertu duzuena?\nUrtegi handi baten hustutzeak ibaietako ekosistemaren funtzionamenduan eta dibertsitatean nolako eragina duen aztertu dugu. Horretarako, esperimentu bat planteatu genuen eta, hain justu, Donostiako Udalak erabaki zuen Enobietako urtegia hustutzea eta gehiago ez erabiltzea. Beraz, azterketa egiteko aprobetxatu genuen. Hustuketaren prozesu guztia jarraitu ahal izan genuenez, hustuketa aurreko, bitarteko eta ondorengo egoerak aztertu ahal izan genituen.\nZenbat denbora iraun zuen prozesu guztiak?\n2017ko azaroaren inguruan hasi ginen lagintzen eta 2020ko azarora arte egon gara lanean. Hustutzearen aurreko faseak urtebete iraun zuen, urtebete egon ginen hustuketa aztertzen eta, gero, beste urtebete susperraldia ikertzen.\nZein ondorio nagusi atera zenituzten?\nArtikutza toki idilikoa da, baina orain dela 100 urte baino gehiago, gure inguruko bailarak bezala, Artikutza degradatzen zihoan. Momentu batean erabaki zuten kontserbatu egin behar zela eta demaseko gorakada izan zuen. Ondorioz, bioaniztasunaren eta ekologiaren aldetik balio handia duen tokia da eta, horregatik, Donostiako Udalak urtegia hustu nahi zuen, geratzen zen puntu beltz bakarra ezabatzeko. Urtegia poliki-poliki hustutzea erabaki zuten, urteetan zehar urtegian metatu ahal izan ziren sedimentuak trinkotzeko eta ahalik eta gutxien garraiatzeko urtegitik behera (gure hipotesi nagusietako bat zen sedimentu garraio horrek kalte gehien eragingo zituela urtegiaren beheko puntuetan), eta ikusi dugu prozesua poliki egin izanak asko murriztu dituela urtegitik beherako inpaktuak eta suspertzea oso azkarra izan dela.\nBeraz, esperimentu arrakastatsua izan da?\nBai, beno, niretzat tesi perfektua izan da (barreak), gauzak ondo irten direlako. Kontuan izan behar da Artikutza dela, ez dagoela inongo inpakturik, gizakiak ia ez duela bertan eragiten… Oso toki ona da baldintza horretan susperraldia gertatzeko.\nAixolako urtegian, adibidez, ezberdina izango litzateke?\nAixolako kasua zehazki aztertu beharko litzateke, baina, gainetik ikusita, estresore multiplea deritzoguna ikusi beharko genuke. Hau da, inpaktu bat baino gehiago dagoela aldi berean eragiten. Adibidez, Aixolan pinu mordoa bota dituzte eta horren ondorioz isurtzen den korrontean sedimentua inpaktua da ibaiarentzat, urtegia hustu behar da (horrek dakarrenarekin), suposatzen dut inguruan baserriak egonda ongarrien efektuak egon daitezkeela… Ondo aztertu beharko litzateke, baina oso interesgarria izango litzateke Eibarko Udalak Aixolako bailara erostea eta Artikutzako esperientzia errepikatzea.\nGure inguruneari lagunduko lioke?\nBai. Basogintza nahiko presente dago Aixolako bailaran eta horrek kalte egiten dio errekari eta urtegiari. Gainera, urtegiak berak hesi efektua egiten du eta arrainek ezin dute behera edo gora egin.\nZuen ikerketak onespena jaso du eta baita saria ere IkerGazten. Nola bizi izan duzu hori?\nIkerGaztek aukera ematen du Euskal Herriko arlo ezberdinetako ikerlari gazteak saretzeko eta oso ekimen polita da. Gainera, ederra da zientzia euskaraz egin ahal izatea. Aurkeztu nuen gaia deigarria dela uste dut eta IkerGazten, zientzia lantzeaz gain, dibulgatzeko gaitasuna kontuan hartzen da.\nDibulgazioa aipatuta, badago hesi bat zientziaren eta gizartearen artean?\nHesia gero eta txikiagoa dela uste dut. Jendeak, agian, zientzia gizartetik urrun dagoen zerbait bezala ikusi dezake, baina zientzian egiten diren gauza gehienak gizarteari begira egiten dira. Uste dut gero eta gehiago saiatzen garela zientzia dibulgatzen. Gizarteratze hori oso garrantzitsua da gizartea zientzian egiten diren gauzetan parte izateko eta jakituria eta erramintak edukitzeko. Horrela, kritikoak izan ahalko gara eta gure inguruan gertatzen diren gauzetaz ezaguera gehiago izan dezakegu.\nUr gezaren gaian zabiltza buru-belarri?\nIbai ekologiaren inguruan egiten dut lan eta hori ur gezak aztertzen dituen zientziaren barruan sartzen da, limnologian.\nAzken aldian ur gezaren inguruko albiste kezkagarriak entzun izan ditugu (planeta ur beza gabe geratzen ari dela, eta abar). Horren inguruan aztertzen diharduzu?\nGizakiaren inpaktuek ibaien osasunean nolako eragina duten aztertzen dugu batez ere. Ibaien medikuak garela esan daiteke. Adibidez, urtegiak oso erabilgarriak dira guretzat, baina ingurunean inpaktua dutela kontuan hartu behar dugu. Zentzu horretan, jendeak zentzuz kontsumitu behar du ura. Alde batetik, klima aldaketaren ondorioz ura gero eta baliabide urriagoa delako; eta bestetik, zenbat eta urtegi gehiago eraikiz gero, erreketan gero eta kalte gehiago sortuko ditugulako. Oreka egon behar da. Gizarteak aurrera egiten du eta baita gure beharrak asetzeko erramintek ere, baina askok errekak kaltetzen dituzte eta kontziente izan behar gara erreka horren osasunak gure osasuna baldintzatzen duela.\n#zientziaArtikutzabiologiaEnobietaEnobietako urtegiaIkergazteMiren Atristainurtegia\n« Bihar arratsaldean zabalduko dute “Komunikatu saltzeko” izenburuko erakusketa Armagintzaren Museoan Idoia Lahidalga: “Erronkariko emakumeen oroimenak denboran aurrera jarraitzea lortu nahi dugu” »


ARGIA ekonomia sozial eraldatzailearen Batura maparen babesle - ARGIAren barrenak\nHasiera » Ekonomia sozial eraldatzailea » ARGIA ekonomia sozial eraldatzailearen Batura maparen babesle\nARGIA ekonomia sozial eraldatzailearen Batura maparen babesle\nBatura proiektua abiatu dute, Euskal Herriko ekonomia sozial eraldatzailean kokatzen diren ekimenak mapa batean jarri eta ikusgarritasuna eman asmoz.\nEkonomia sozial eraldatzailea deitzen diogu langileen parte hartzean oinarritutako ekonomiari. Irabazi ekonomikoak beharrean, erdigunean pertsonak kokatzen dituen eredua da, langileen jabetzan oinarrituta: langileak dira enpresaren jabe, eta langileak dira hartzen diren erabakien jabe, eta horretarako, boterea modu demokratikoan kudeatzen du erakundeak.\nARGIAn 1980ko hamarkadaren hasieratik, enpresa langileen esku geratu zenetik filosofia horrekin lanean ari gara, ahal dugun neurrian pausoak emanez norabide horretan.\nHorrez gain, kazetaritzatik ere halako ekimenei ikusgarritasuna ematen saiatzen gara (besteak beste, Txanponaren beste aldeak atalean edo Ekonomia soziala kanalean webgunean), beraz, ARGIAko kideok begi onez ikusten dugu Batura proiektua eta babesle egin gara.\nProiektuari buruz informazio gehiago nahi duenak, Karenan abiatu duten crowdfunding orrian idatzitakoa du azpian:\nKontsumo arduratsua praktikan jartzeko tresna baliagarria izango da, hauek zer eskaintzen duten eta non aurkitzen diren jakingo baituzu. Iniziatiba edo entitate hauei ikusgarritasuna ematetik haratago, entitateen interkooperaziorako edo hauek saretzen laguntzeko tresna ere izango da, merkatu soziala sortzeko bidea indartuko duena.\nBatura.eus webgunea izango da maparen plataforma. Bi aukera izango dira bilatzailean; lehen aukera mapatik bertatik bilatzea izango da, inguruan dauden entitateak bilatuz. Beste aukera, kategoria ezberdinak filtratuz bilatzailearen bidez egin ahal izango da: hizkuntza irizpideak, parekidetasun irizpideak, iraunkortasun irizpideak, produktu mota eta abar.\nEntitate bakoitza mapan kategorien arabera kokatu ahal izateko galdetegi bat osatu dugu. Galdetegi horretan hainbat ezaugarriri buruzko erantzunak eman beharko dituzte entitateek: funtzionamendu demokratikoa, jabetza mota, aberastasunaren banaketa, hizkuntza irizpideak, parekidetasun irizpideak, iraunkortasuna eta abar. Irizpide bakoitzaren ebaluazioa erabiltzailearen esku egongo da. Helburua ez da entitate hauen arteko lehia bultzatzea, ea nor den koherenteagoa, baizik eta eraldaketaren norabidean eman beharreko hurrengo urratsen norabidea markatzea, eredu ekonomiko demokratikoa eraikitzeko.\nIdeiaren garapena Kataluniako XESek (Xarxa dEconomia Solidària) garatu duen paMAPAm mapa kolaboratiboan oinarrituta egin dugu. Webgune hori bisitatu eta saltseatzera gonbidatzen zaituztegu, egin nahi dugunaren ideia irudikatuko baituzue.


Portugaleteko Udala - Irakurketa kluba\nIrailak 25 "La muerte de Ivan Ilich", Tolstoi\nUrriak 9 "Patrimonio", Philip Roth\nUrriak 23 "El amante", Marguerite Duras\nAzaroak 6 "Voces de Chernóbil", Svetlana Alexievich\nAzaroak 20 "La hora de la estrella", Clarice Lispector\nAbenduak 4 "Extinción", Thomas Bernhard\nIrakurzale orori zuzenduta, irakurketa lantegian literatura obren analisian eta irakurtzeko esperientzien trukaketan arituko gara, helduon irakurzaletasuna bultzatzeko eta testuen irakurketan sakontzeko asmoaz.\nPlazak parte hartzaileek izena eman ahala beteko dira. Behin hogei beteta, itxarote zerrenda zabalduko da. Hori dela eta, baja egin nahi izanez gero, eskertuko genuke liburutegira ahalik eta lasterren jakinaraztea.\nParte hartzaileek liburua banaka irakurri beharko dute saio bakoitza egin baino lehen. Saioetan, egutegiaren araberako liburuei buruz hitz egingo da. Iñigo Larroquek gidatuko ditu saioak.\nIrakurketa klubean parte hartzeko ez da liburutegiko txartela eduki behar. Hala ere, parte hartzaileren batek maileguan hartu nahi baditu liburuak, Euskadiko Irakurketa Publikoko Sareko bazkidea izan beharko du. Liburutegiak, ahal den heinean, liburuak maileguaren eta sareko maileguaren bitartez emango ditu.\nInformazio guztia eta izena emateko epea irailaren 3tik aurrera Liburutegian


Xabi Igoak irabazi du Laudion jokatutako 5.finalaurrekoa — Arabako Bertsolari Txapelketa 2017\nUrtarrilaren 21ean, Laudioko Areta auzoko Tunel tabernan aurkeztu zen txapelketa. Izan ere, 35 urte betetzen dira Arabako lehenengo bertso eskola martxan ipini zela, Laudion. Geroztik 4 finalaurreko jokatu dira. Larunbat arratsaldean Laudion jokatu zen txapelketako 2.itzuliko 5.finalaurrekoa. Eszenatokian, Arabako bertso eskolen sarea irudikatu nahi duen amaraunaren pankartaren aurrean sei bertsolari hauek:\nBigarren itzuli honetako saioetan 14 bertso puntuagarri kantatu behar dute bertsolariek, horien artean 5 bertso bakarko lana, kartzela formatuan. Laudion, ariketa guztiak egin ondoren, Xabi Igoak lortu zuen puntu gehien, 243,0 puntu. Puntuazioak ondorengoak izan ziren:\nXabi Igoa, 243,0 puntu\nRikardo Gz. de Durana, 238,0 puntu\nPaula Amilburu, 234,0 puntu\nAsier Rubio, 227,0puntu\nAnder Solozabal, 220,5 puntu\nJagoba Apaolaza, 196,0 puntu\nFinalean nortzuk kantatuko duten argitzen ari da, baina ezin da ziurtatu. Aramioko saioan, hurrengo larunbatean, kantatzen duten bertsolariek itxiko dute sailkapena. Momentuz, Xabi Igoa, Iñaki Viñaspre eta Manex Agirrek lortu dute puntu gehien. Legution eta Laudion kantatu duten 12 bertsolariek martxoaren 19ra arte itxoin beharko dute jakiteko finalean kantatuko duten ala ez.\nZazpi lagunez osatutako gai-jartzaile taldetik Nieves del Alamo izan zen Laudion aurkezlea. Bigarren itzuliaren 3 finalaurrekoetako epaimahaia, horrela osatuta dago: Patxi Aizpurua, Ainhoa Aizpurua, eta Aitor Jimenez. Idazkari lanetan Esti Zengoitibengoa aritu zen.\nDatorren larunbatean, Aramaion, 2.itzuliko azkeneko finalaurrekoa jokatuko da. Saioari buruzko informazioa hemen dago


Arrateko dantzak 2018ko Arrate egunean | Kezka Dantza Taldea\nArgazkia: Felipe Loiola – dantzan.eus CC-BYSA\nLarunbatez igo gara aurtengoan Arrateko gainera, eguzki betearekin, elkarri ezpata emanda zelaia hartzeko prest.\nAterpetxean prestaketa lanak eta tradizioaren lehenengo urratsa den argazkia ―58 ezpata-dantzari aurten― aterata, eliza barruan dantzatu genuen lehenengo, meza nagusian zehar. Bertan estreinatu ziren Iker Gil eta Keltze Iturralde, Portugaleteko Elai-Alai dantza taldeko lagunak eta eskarmentu handiko dantzariak.\nJarraian, Arrateko ama prozesioan atera zen gure atzetik eta herritar ugarik lagunduta egin genuen gurutzerainoko joan-etorria. Aurten, izan dira Keltze eta Ikerrez gain bide hori gurekin egin duten bestelako partaide batzuk, izan ere, Arrate gainera bizitzera iritsi berri diren mojek, lehenengoz ikusi zituzten, ziurrenik, prozesioa eta gure dantzak.\nHala, eliza parera iritsitakoan, ezpata txikiek, berriek zein arituek, Gipuzkoako ezpata-dantza eta Arratekoa eskaini zizkioten Eibartar guztion amari. Keltze eta Ikerrekin batera, Luken Aranburu eta Eider Agirrebeña agertu ziren amabirjinaren aurrera.\nAtseden txiki bat hartu genuen orduan, luzaketa lanak egin eta zelairako saltoa prestatzeko. Josu Garatek gidatutako taldea Arrateko zelaian sartu zen, herritar artean eta eguzkipean dantzatzera. Ezpata txikietara batu ziren, Miren Hazas, Egoitz Blanco, Jone Lahidalga eta Ander Garitagoitia eta, estreinako aldiekin jarraitzeko, Ainhoa Larrañaga aipatu behar dugu oraingoan, izan ere, Kezka dantza taldean eskarmentu gehien duen dantzaria ahaztu gabe, lehen aldia izan zuen Ainhoak parrila gainean eta elegante eutsi zion erronkari. Bejon deizula, Larra!\nTrokeo dantzen txanda etorri zen gero eta orduan ere fin aritu ziren Keltze eta Ikerrek egindako lana erakutsi zuten, Makil-txikien eta Brokel-makilen zortzikoetan, hurrenez hurren eta Luken izan zen Makil-handienari sarrera eman ziona.\nBehin lanak bukatutakoan, ondo merezitako dutxa hartu eta Tiro pitxoiko jangelara hurreratu ginen denak, eguna borobiltzera. Enrike Izagirrek ohi duen bezain apain jantzi zuen egunaren kronika eta Oier Araolazak hartu zuen hitza jarraian. Gogoan izan genuen aurten utzi gaituen Marian Arregi, kantuan, eta txalo artean eta ongi etorria eman genien kofradiako kideen artera batu zaizkigun dantzari bizkaitarrei. Era berean, aipamen berezia jaso zuten Ane Sarasketak eta Aiert Ibarbiak, hamargarrenez jantzi baitute Arrateko amaren domina. Batzuk zein besteek, etxera eraman dute Arrateko amarekin lotuko dituen domina, hurrengoetan ere nahi izanez gero etortzeko edo etortzen jarraitzeko gonbitarekin batera.\nDenoi ere, datorren urtera arte!\nHona hemen egunak utzitako argazki gehiago,\nKategoria Sin categoría 2018/10/09 egilea dantzak.\n← Dantzari Eguna 2018 “Dantza” filmaren aurkezpena eta estreinaldia Eibarren abenduaren 26an →


Dekaube - Deia\nrikardo arregi 18.03.2020 | 09:28\nSUKALDEAN egongo nintzen, edo komunean, edo leihotik begira, batek daki, eta bat-batean telebistaren zurrumurru urrunak zurrumurru urruna izateari utzi zion ahots bat garbi-garbi entzuten hasi nintzelako nire harridurarako: emakume gazte baten ahotsa zen, haserre zegoela zirudien, errieta egiten norbaiti, niri, ikusle guztiei, edo mitin bateko izar nagusia izan zitekeen, arreta eskatzen oihuka. Telebista aurrera iritsi nintzenerako hizki berdexka batzuk baino ez nintuen ikusi pantailan segundo erdi batez: dkv. Hara, dekaube; dekaube zen furgoneta izena duen ibilgailuari deitzeko modua Gasteizen aspaldian (uste dut oso berandu ikasi nuela nik furgoneta hitza), dekaubeak Gasteizen egiten ziren, gainera, eta jende askok dekauben lan egiten zuen, gaur egun Mercedes dena (bide batez, gora Mercedeseko langileak!).\nDena den, ez nekien nola egin dekaubeen eta en-tzun berria nuen iragarkiaren arteko lotura; oroimenean iragarkiak utzi zidan guztia elikadurari buruzko aholku lausoak ziren (fruta gehiago jan) eta autolaguntza liburu batetik ateratakoak ziruditen leloak (jende positibo gehiago). Hurrengo egunean osorik ikusi-entzun nuen iragarkia: "Nahi dugu... ke gutxiago, pedal gehiago, errealitate gehiago... haur gehiago parkean, fruta gehiago, azukre gutxiago, berde gehiago... osasuntsuago, osasunaren aktibistak gara. Gutarrak zarete? Dekaube!" Laburtu eta itzulita gutxi gorabehera. Irudietan ere, bizitza "osasuntsua" edo agertzen zen islaturik (natura, kirola) eta aktibismoren karikatura bat (kartelak paretetan jartzea). Inon ez zen agertzen zer esan nahi zuen zehazki dekaube horrek. Kanpaina eredugarri horietako bat.\nDKV osasun pribatuko negozio bat da, negozioa, eta koronabirusak sortutako larrialdi egoeran gauden bitartean propaganda egin du telebista publikoetan, euskal telebista publikoetan, inolako lotsarik gabe. Kontratatuta izango zuten astea eta legezkoa izango da dena, bai, baina berriro ageri da begi-bistan honen guztiaren engainua, iruzurra, gezurra, zinismoa. Badirudi egiazkotzat har-tzen ditugun kontu asko erortzen ari direla larrialdi honetan: ikusiko dugu.


Lierni Altuna: "Adarjotzeak etengabe" - - Goiena.eus\nLierni Altuna: "Adarjotzeak etengabe"\nLierni Altuna 2011-02-08 01:00\nPentsioen erreforma adarjotze hutsa da...\n... 1995ean 2010erako arazo ekonomiko eta jasangarritasunik eza izan behar zuten pentsio publikoek egun superabita dutelako; beraz, ez dago behar ekonomiko errealik pentsioen sistema publikoa aldatzeko. Orduan ezkerreko gobernuak zergatik egiten du erreforma hau? Eta zergatik beste alderdi politiko batzuek babestu egiten dute? CCOO eta UGT sindikatuek zergatik negoziatzen dituzte miseriak?\nArgi dago gobernua bankuen menpe dagoela, gogoratu dezagun zelako dirutzak eman zizkieten krisiaren hasieran. Beste alderdi politikoak gobernuaren menpe daude, erreforma babesten dute beste interes edo eskumen batzuen truk, eta bi sindikatu hauek gobernuak ematen dien dirutzen menpe daude. Eta diru horren truke immobilismo soziala sustatzen du.\nAdarjotzeak etengabeak dira, larriak edo larriegiak, oso agerikoak edo ezkutukoak, beti komunikabideek makillatuak. Eta guk zer egiten dugu horien aurrean? Batzuetan ez gara konturatzen, baina konturatzen garenean bi jarrera nagusitzen dira: immobilismoan erortzen gara edo adarjotze horren kontra egiten dugu.\nAzken jarrera horretan adarjotzearen arabera erantzun mota eta tamaina aldatzen da, baina nire ustez beti erantzun behar da: gure ustez gaizki dagoenaren aurka hitz egin eta jardun behar dugu, benetan bizitzea eta ez bizirautea baldin bada gure helburua.


Karlos V.a eta Inperio Unibertsala\nKarlos V.aren politikari «inperiala» deitu ziotenak ez ziren bere garaikoak izan, geroko historialariak baizik, eta izenondo horrekin, erregeak berariaz eta jakinaren gainean egin zuela halako politika adierazi nahi zuten, hala izan ez bazen ere. Karlos V.ak nahi zuena, bere aurrekoetatik jarauntsitako lurraldeak ez galtzea zen, ez konkista bidez lurralde berriez jabetzea. Interes horiek izanda, ezinezkoa zen politika inperiala, eta antolakuntza inperialik gabe inperiorik ere ezin zitekeen egon.\nKarlos V.a eta barne politika: Komuneroen eta Germanien matxinadak\nKarlos V.a Ganten jaio zen 1500ean.\nGaztelako Joana printzesaren eta Filipe Ederra artxidukearen semea izateaz gainera, amaren aldetik, Errege-Erregina Katolikoen biloba zen eta, aitaren aldetik, Austriako Maximiliano enperadorearena.\n1516an, Fernando Katolikoa hil zenean, Gaztela eta Aragoiko errege aldarrikatu zuten, Bruselan, bere amarekin batera. 1517an heldu zen Espainiara eta hurrengo urtean, Valladoliden eta Zaragozan izan zen, Gaztela eta Aragoiko Gorteek errege aitor zezaten, nahiz eta giroa fidakaitza edota aurkakoa izan, «atzerritarra» zelako. Gaztelako aitoren seme eta elizgizonen aldetik izan zuen aurkakotasun gogorrena. Izan ere, erregearen segizioko flandriarrak jabetu baitziren monarkiako kargu eta errenta gehienez.\nArrazoi hori eta Gaztelako nobleei eta elizari ezarritako zerga igoerak oinarrizkoak izan ziren, aurrez esandako aurkakotasuna areagotzeko.\n1519an hil zen Austriako Maximiliano –Karlosen aitajauna, aitaren aldetik– eta berehala izendatu zuten Erroma eta Germanietako Enperadore, Karlos V.a izenarekin.\nHori zela eta, Karlosek Herbehereetara joan behar izan zuen, eta kanpoan zela aprobetxatuz, Gaztelako Komuneroen eta, Valentzia eta Baleareetako Germanien matxinadak lehertu ziren. Sorrera eta izaera desberdinekoak izan ziren aipatutako bi matxinadak.\nGermanien matxinadek bi osagai nagusi izan zituzten: gizarte arazoak eta etnikoak. Alde batetik, burgesek eta eskulangileek nobleen aurka zituzten interes gatazkak, eta bestetik, mudejarren aurka zegoen ezinikusia. Komuneroen gerren azpian, aldiz, arrazoi politikoak zeuden. Honazer eskatzen zuten komuneroek: erregeak, Espainian, gaztelauekin goberna zezala, eta ez flandriarrekin; Gorteek gehiago parte har zezatela gobernuan, ordura arte, errege «subsidioak» onartzeko bestetarako ez baitziren biltzen; gorte eta administrazio berriaren gastuak murriztea; gutxienez hiru urtez behin, Gorteak nahitaez biltzeko obligazioa ezartzea; hiriek, zuzenean, zergak biltzea; eta artilearen esportazioa kontrolatzea.\n1521ean, Villalarren garaitu zituzten komuneroak.\nGatazka horietatik benetako onura atera zuen klase bakarra goi noblezia izan zen, haien gizarte maila eta haien jaun pribilegioak sendotu egin baitziren. Komuneroak garaitu ondoren, erregearen aginpidea indartu egin zen.\nInperio unibertsala eta kanpo politika\n1519an Karlos V.a enperadore izendatu zutenean, inperio unibertsalaren ideia –politikari, humanista eta letra gizonen artean puri-purian zegoena– gorpuztu egin zen.\nKarlosek jarauntsitako –aitaren aldetik bezala amarenetik– lurralde zabalak zirela eta, lehenengo aldiz, inperio unibertsala amets huts izatetik errealitate bihurtzera pasa zen.\nKarlosen Inperioak ondorengo lurr hauek hartzen zituen: Espainia eta Portugalgo lurraldeak –hauek Portugalgo Elisabetekin ezkondu zelako–, Herbehereak, Alemaniako estatu gehienak, Austria, Franko-Konderria, Delfinerria, Proventza eta Borgoina, Milanerria, Napoli, Sardinia, Tunis eta Indiak.\nDirudienez, enperadorearen asmoetan ez zen sartzen inperio unibertsalaren ideia. Nahiz eta Karlosen nahia Inperio indartsu eta bateratua sortzea izan, ez zuen horretarako behar zen bitartekorik. Karlos V.aren lurraldeei batasuna falta zitzaien, lurralde gehienetan ez zuen enperadore tituluaz agintzen –Erroma eta Germanietako Inperioko lurretan baizik ez–, eta bere jabetza gehienak pertsonalki gobernatu ordez, bere ahaideak izendatu zituen erregeorde. Bere kanpo politikaren arrazoia, jarauntsitako lurraldeak aldeztea izan zen, eta ez «inperioa» zabaltzea.\nAgintaldiaren hasieran izan zuen arazoetako bat, politika inperialaren aurka gaztelauek hartu zuten jarrera izan zen, politika mota hura ez baitzetorren guztiz bat espainiarren ohiko kanpo politikaren interesekin.\nEsate baterako, Alemaniako protestanteen aurkako borrokak urrunegi geratzen ziren espainiarrei zuzenean eragiteko.\nFrantziako Frantzisko I.aren aurkako borroken sorburuan, hiru lurralderi buruzko gatazkak zeuden: Nafarroa, zeina Fernando Katolikoak 1512an beretua bazuen ere, Frantziak erreklamatzen baitzuen; Borgoinako Dukerri zaharra, Dijon hiriburu zuena, 1477an Frantziak konkistatu arren Karlos V.ak etengabe eskatzen zuena; eta Italia, non Milanerriaren jabetza baitzuten liskarbide.\nFrantzisko I.aren hautagaiaren aurka Karlos V.a enperadore izendatu izanak, egoera okerragotu baizik ez zuen egin.\n1521ean, Frantziako gudarostea Nafarroan sartu zen, Gaztelan Komuneroen matxinada piztua zela aprobetxatuz. Behin frantziarrak Nafarroatik bidali eta gero, borrokak Italian kokatu ziren, Milanerrian, batez ere.\nItaliak garrantzi ikaragarria zuen Inperioaren politikarako: uharteak funtsezkoak ziren turkiarren aurkako borrokan; Sardinian mertzenarioak eskuratzen zituten eta Sizilia berriz erregearen aletegia zen; Milanerriak eta Toskanarekin sinatutako itunak, ipar Europarekiko harremanak bermatzen zituzten; Genoako Errepublika Espainiaren bankua izan zen XVII. mendearen lehen herenera arte, eta itsas armada bat eskaini zion Karlos V.ari, Andrea Doria almirante mertzenarioaren agintaritzapean.\n1525ean, espainiarrek Pavian garaitu zuten Frantziako erregeak berak agintzen zuen gudarostea. Frantzisko I.ak, bere askatasuna erosteko, Borgoinako Dukerria agindu zion Karlos V.ari Madrilgo Hitzarmenaren arabera, baina berriro bere burua aske eta salbu ikusi zuenean, ukatu egin zuen hitzarmenean izenpetutakoa. Horretarako, Karlos V.aren aliatu izandako batzuk izan zituen lagun: Ingalaterra, aita santua eta Italiako printzeak. Halako jarreraren zigor gisa, 1527an, Karlos V.ak bidalitako gudaroste batek –batez ere, alemaniar mertzenarioez osatua zegoen– Erroma eraso eta harrapakatu zuen. Elizari egindako irain hura zela eta, kristandade guztia Karlos enperadorearen aurka jarri zen. Aitzakia horretaz baliaturik, Frantzisko I.ak berriro ere Italiara jo eta Napoliri eraso zion. Baina Frantziako erregearen aliatuek hari bizkar eman eta enperadorearen alde jarri ziren. Hala, Frantzisko I.ak Cambraiko Hitzarmena onartu beharra izan zuen 1529an. Haren indarrez, Karlos geratu zen Italiako nagusi eta Frantziskori Borgoinako dukerria izendatu zitzaion. Beste hamabost urtez luzatu ziren artean liskarrak, harik eta 1544ko Crépyko Bakea sinatu zen arte.\n1536an, Karlos V.ak fedearen defentsan eta fedegabeen aurka borrokatzeko borondatea aldarrikatu zuen. Enperadorearentzat, Jainkoak agindutako eginkizuna zen hura Espainiara heldu zenetik, eta hain zuzen, huraxe izan zuen, Espainiarekin hasieran izandako lotura gutxietako bat. Enperadorearen aldarrikapen hori, Frantziaren aurka zuzendua zegoen, hein batean, turkiarrekin harremanak baitzituen herrialde hark.Karlosek bi zutabe nagusi zituen turkiarren aurkako borrokan: Andrea Doriaren ontzidia –Espainiaren lehen itsas armada erregulartzat har daitekeena–, eta 1530etik Maltan kokatuak zeuden Jerusalemgo San Joanen Ordenako Zaldunak. Andrea Doriaren armadak eta turkiarrek –Bizargorri zuten buru– borroka batzuk izan zituzten arren, Mediterraneoak turkiarren kontrolpean jarraitu zuen.\nBaina 1535ean, Tunisen aurkako espedizio ospetsua antolatu zuen Karlos V.ak, eta hura mendean hartu zuenean, Bizargorrik Istanbulera alde egin behar izan zuen. Ondorengo hamarraldietan ordea, kristauen alde haietako nagusitzak behera egin zuen, batik-bat, Karlosek ipar Europako eginbideei eman zielako lehentasuna. Karlos V.aren erregealdiaren azkenean, Espainiak Afrikan zituen jabetza bakarrak Melilla, Oran, Mazalkibir eta La Goleta ziren.\nLuteranismoaren aurkako borroka\nKarlos V.ak lotura estuak zituen Herbehereekin: sentimenduzkoak, familiakoak eta praktikoak. Europako merkataritza ibilbideen puntu estrategikoa zenez, Inperioko eskualde aberatsena zen eta erregeren finantzetarako guztiz garrantzizkoa.\n1522an Inkisizioa sortu zuen eta 1550ean, herio zigorra ezarri zuen edozein motatako heretikoentzat. Probintzietako liskar politikoak ere gupida gabe kontrolatu zituen, 1539ko Ganteko matxinada batez ere, Karlos bera arduratu baitzen hura itotzeaz.\n1520 aldera, Alemania krisialdi sakonean sartuta zegoen. Gizarte barruko tirabirak geroz eta larriagoak ziren. Nekazarien egoerak okerrera egin zuen, alde batetik, ezarri zitzaizkien zerga igoerak itxuragabeak zirelako eta, bestetik, printze eta gotzainak, jasaten zuten diru faltari aurre egiteko, nekazarien herri lurrez jabetu zirelako. Halako egoeran ez zen harritzekoa nekazariak Luteroren jarraitzaile bihurtzea. Alemaniako krisialdia izan zen, azkenean, Karlosen Inperioaren desegitea eragin zuena. Luterok printzeei burua berotu zien Erreformaren aitzindari bihur zitezen, eta hala, enperadorearen aginpideak behera egin ahala, printzeak geroz eta ahaltsuago bilakatu ziren.\n1545etik aurrera, Europako erlijio arazoetako aitzindaritza katolikoa aita santuak eta Trentoko Kontzilioak eskuratu zuten.\n1556an, enperadoreak, gaixorik eta guztiz nekaturik, abdikatu eta bere seme Filiperen esku utzi zituen Espainia aldetik zegozkion jabetza guztiak. Handik bi urtera, bere anaia Fernandori utzi zion Inperioa eta hura izan zen hurrengo enperadorea. Karlos V.a 1558ko irailaren 21ean hil zen Extremadurako Yusteko monasterioaren alboan zuen egoitzan.


Dantza — Koldo Mitxelena Herri Ikastetxea\nHasiera › Zerbitzuak\t› Eskolaz Kanpoko Ekintzak\t› Dantza\nESKOLAZ- KANPOKO DANTZA IKASTAROAK\nMusika ikasgeletan haurrek jasotzen duten erritmo-heziketa zabaltzeko asmotik jaio da eskolaz kanpoko dantza ikastaroen proposamena. Musikaikasgeletan historia zein erritmo bitartez lantzen dute belarria haurrek;xurgatzen duten erritmo hori gorputz osora zabaltzea dute xede dantzaikastaro hauek.\nIrakaslearen mugimenduak imitatzea ez da lagungarria erritmoa sentitu,bizi eta ulertzeko prozesuan; hori dela eta, ez dugu gure erakusteko modua koreografiatan oinarritu nahi. Oinarrizko pausoak, euren arteko askatasun zein erritmo ezberdinetarako duten erabilera eta gorputzaren heziketa erritmikoa lehenetsi nahi ditugu gure ikastaroetan.\nIkastaro hauek Eider Rodriguezek sortu eta ikuskatu ditu.\nAdierazpen modu berri den dantza dute haurrek abiapuntu. Bidean ikasi,gozatu, estresa uxatu eta gunerokotasunean zein beste jardueratan erabilgarri izango den diziplina irakasten zaie.\n- Onura psikologikoak: Motibazio zein konstantziaren balioa barneratzen dute, dantzak kontzentrazio handia eskatzen baitu gorputz guztia kontrolatu ahal izateko.\nAskatasuna, ziurtasuna eta erabakitzeko gaitasunak barneratzen dituzte, autoestimua hobetuz.\nIkastaroan zehar emanaldi publiko ezberdinak burutzen dira oholtza gaineko beldur hori uxatzeko.\nSentitzen dutena musika eta mugimenduaren bitartez helarazten ikastendute; adierazmen, komunikazio eta sozializazio maila hobetuz.\nTalde lanaren balioa barneratzen dute.\nMusikaltasuna bereganatu, sentitu eta erabili egiten dute erritmoa ulertu ostean. Kultura musikala garatzen dute gainera, aniztasun handiarekin lan egiten baitugu.\n- Onura fisikoak : malgutasuna, koordinazioa, indarra, oreka, pertzepzio espaziala, kontrola eta propiozepzioa lantzen dira.\nDANTZA URBANOA ( MODERNOA , HIP HOP )\nIkasle berri nahiz dantzari aurreratuak izan, hastapenean aipaturiko helburuak dira gure funtsa. Hori da gure oinarria, eta ikasle aurreratu edota dantza profesionalizatu nahi dutenei Bamboo konpainian sartzeko aukera ematen zaie, txapelketa eta show ezberdinetan parte hartzeko.\nEskoletan Hip Hop kultura osatzen duten estilo asko lantzen ditugu: Old School ( Popping, Locking, House dance, Waacking & Vogue …), New Style, Dancehall… Horrez gain, beste zenbait dantza modalitate ere lantzen dira (garaikidea, jazz, lirikoa,...).\nEstilo bakoitzaren oinarriak baliatzeak erakartzen gaitu, ostean, momentu bakoitzean inspirazio-iturri dena libreki adierazi ahal izateko.